Prema nezvaničnim informacijama, delovi restorana i kafića koji ne rade, mogli bi da budu otvoreni od predstojećeg vikenda. Nakon što su pre nešto više od mesec i po dana, usled veoma nepovoljne epidemiološke situacije koja je u tom periodu vladala u našoj zemlji, kafići i restorani bili potpuno zatvoreni, da bi nekoliko nedelja kasnije njihov rad bio ograničen samo na bašte, usled značajnog smanjenja broja novozaraženin na dnevnom nivou u prethodnom periodu i rasta procenta vakcinisanih građana stekli su se uslovi da mere budu dodatno relaksirane.\nPodatak koji najviše ohrabruje i omogućava da razmišljamo o releksiranju mera jeste broj građana koji je do sada primio barem porvu dozu neke od vakcina protiv korona virusa koje su im na raspolaganju. Najviše ih je u prestonici, koja se približava procentu od 50 odsto vakcinisanih, a u glavnom gradu su danas otvoreni i novi vakcinacioni punktovi u tržnim centrima.\nDa bi na današnjoj sednici gotovo izvesno moglo da dođe do promena postojećih mera juče je najavio i predsednik Srbije Aleksandar Vučić koji je članove Krizniog štaba zamolio da da se od sutra krene sa otvaranjem i izrazio nadu da će njegove molbe biti uvažene.\nI dok ugostitelji zadovoljno trljaju rukle i vrše poslednje pripreme za subotnji, "novi početak" i navalu gostiju, od članova Kriznog štaba stižu nam poruke da i dalje moramo biti veoma opreznim, jer se sa koronom, kako smo to u više navrata od kako je pandemija počela imali prilike da iskusimo, nikada ne zna.\nEpidemiolog dr Predrag Kon rekao je danas uoči sastanka da se još uvek nalazimo u nesigurnoj situaciji. Iz tog razloga, on je rekao da što se tiče otvaranja kafića i restorana još uvek traži balans, i da ne sme ništa unapred da kaže. Iako, dodaje, u Kriznom štabu razumeju ekonomski aspekt.\nDodao je da je medicinski deo štaba tražio da se razgovorio o popuštanju mera odlože do 15. maja. Naglasio je da je korona virus u cirkulaciji, te da će mere "morati da ostanu".\n- Činjenica je da postoji taj ekonomski pritisak i potreba za tim je jako velika i o tome se mora razmišljati. Videćemo gde ćemo naći taj balans - rekao je dr Kon.\nKon je konstatovao da je situacija bolja nego što je bila, ali da se, po prestanku praznika, vidi povećanje broja novozaraženih iz dana u dan.\n- U narednim danima videćemo posledice ovog opuštanja koje je svakako bilo tokom praznika. Svakako smo pred situacijom gde nas očekuje otvaranje i zato treba da budemo ekstremno oprezni - istakoa je Kon.\n"Da se kamere okrenu ka unutra"\nSa njim je saglasan i Milanko Šekler, virusolog i imunolog, koji je naglasio danas da bi mere "najpre trebalo da donesu konkretne rezultate".\nGovoreći o najavljivanju popuštanja epidemioloških mera, kaže da on pripada najtvrđoj liniji.\n- Ja sam predlagao da se kamere objekata (kafića i restorana) okrenu ka unutra i da se vidi broj ljudi za stolovima i da mogu trajno da vas zatvore ako se ne poštuje to. Kada bi se poštovale mere, onda ne bi bilo problema - rekao je dr Šekler.\nSmatra da će koronavirus biti sezonski virus, ako ga "stisnemo" vakcinacijom da ne može tek tako da prelazi sa čoveka na čoveka.\n"Rano je za stadione"\nNakon najava da bi kafići i restorani od vikenda trebalo da budu potpuno otvoreni građani su počeli da razmišljaju i o dodatnom popuštanju mere, pa je tako, predsednik Vučić, na konferenciji za štampu nakon jučerašnje sednice predsedništva Srpske napredne stranke upitan da li će se na današnjem sastanku Kriznog štaba govoriti i o otvaranju stadiona, na kojima je publika zabranjena.\nVučić je odgovorio da bi za to trebalo još malo sačekati.\n- Da sačekamo još malo, i da budem iskren, kako je krenula borba za opstanak u ligi, bolje da ljudi ne gledaju ništa od sramote. I to ćemo morati da počistimo sve - rekao je on.\nU Srbiji su, prema poslednjem preseku, registrovana 1.402 slučaja korona virusa, među 12.647 testiranih uzoraka, a preminule su 22 osobe.


Brojne manifestacije u Srbiji povodom Dana Evrope | EurActiv Serbia\nRead time : 8 m, 11 s\nDan Evrope, ustanovljen u znak sećanja na početak stvaranja Evropske unije, i ove godine biće obeležen brojnim manifestacijama u Srbiji.\nProslava Dana Evrope počeće u večernjim satima 8. maja svečanim prijemom koji će organizovati šef Delegacije EU u Srbiji Sem Fabrici.\nPrva vrata biće postavljena 9. maja u Beogradu, a umetnici će se smenjivati na svakih sat vremena, kako bi publika tokom dana mogla da zaviri u različite gradove EU i da se upozna sa njima.\nEvropski pokret u Srbiji (EPuS), u saradnji sa Međunarodnim evropskim pokretom (EMI), organizuje povodom Dana Evrope niz manifestacija, kao i prethodnih godina.\nU parku Manjež 9. maja biti prikazana projekcija islandskog filma "Poslednji i prvi čovek" (Last and the first man) iz 2020. godine, zasnovanog na istoimenom naučno-fantastičnom romanu britanskog pisca Olafa Stapledona iz 1930. godine.\nU Beogradu će 8. 9. maja biti održane i brojne manifestacije povodom Dana pobede nad fašizmom u Drugom svetskom ratu, u organizaciji Grada Beograda, Fondacije "Besmrtni puk" i Ruskog centra za nauku i kulturu "Ruski dom".\nEvropske zemlje 9. maja slave Dan pobede nad fašizmom i Dan Evrope, u znak sećanja na završetak Drugog svetskog rata u Evropi 1945. godine i početak stvaranja EU, pet godina kasnije.\nOve godine navršava se 76. godišnjica završetka Drugog svetskog rata i 71 godina od pokretanja inicijative za stvaranje EU.\nŠef Delegacije Evropske unije u Srbiji Sem Fabrici uputio je čestitku povodom Dana Evrope i pozvao građane Srbije da se pridruže brojnim aktivnostima kojima će tokom maja biti obeležen taj dan.\n"Dan Evrope koji se održava 9. maja svake godine slavi mir i solidarnost u Evropi. Obeležava godišnjicu istorijske Šumanove deklaracije od 9. maja 1950. što se smatra početkom onog što se tokom proteklih 70 godina razvilo u današnju EU," rekao je Fabrici u video poruci preko Tvitera.\nOn je naveo da je u ovim izazovnim danima zajednički odgovor na pandemiju kovida-19 još jednom pokazao da će se teškoće biti prevaziđene u duhu solidarnosti i rekao da je stoga Dan Evrope važan dan i za Srbiju.\n"Dan Evropje je važan dan i za Srbiju, koja je odlučila da sledi svoju evropsku perspektivu i izgradi više demokratsku, prosperitetniju i sigurniju zemlju u skladu sa vrednostima i interesima EU," rekao je Fabrici.\nZato se, kako je dodao, Dan Evrope obeležava širom Srbije tokom celog meseca maja i pozvao građane Srbije da se pridruže.\nPredsednici zemalja EU uputili pismo građanima povodom Dana Evrope\nPredsednici zemalja EU uputili su povodom Dana Evrope, 9. maja, zajedničko pismo građanima i pozvali ih da iskoriste Konferenciju o budućnosti Evrope kao "jedinstvenu priliku" za oblikovanje zajedničke budućnosti.\nU zajedničkom pismu građanima, predsednici zemalja EU uputili su "najbolje želje svim evropskim građanima povodom Dana Evrope", saopšteno je iz kancelarije predsednika Hrvatske Zorana Milanovića.\n"Ovaj Dan Evrope je poseban. Drugu godinu zaredom slavimo ga u izazovnim okolnostima pandemije kovida-19. Saosećamo sa svima onima koji su patili zbog pandemije. Ovogodišnji Dan Evrope takođe je poseban jer označava početak Konferencije o budućnosti Evrope. Pozivamo sve građane EU da iskoriste ovu jedinstvenu priliku kako bismo oblikovali našu zajedničku budućnost", navodi se u pismu.\nPredsednici su ponovili da su "okolnosti oko ove rasprave o budućnosti Evrope vrlo drukčije od onih prethodnih godina."\n"Možda se čini da nema dovoljno vremena za dubinsku raspravu o budućnosti Evrope u sadašnjoj situaciji. Naprotiv, pandemija kovida-19 podsetila nas je na ono što je uistinu važno u našim životima: naše zdravlje, naš odnos s prirodom, naš odnos s bližnjima, međusobna solidarnost i zajednički rad. Otvorila je pitanja o načinu na koji živimo naše živote. Otkrila je jake i slabe strane evropskih integracija. O svemu tome treba da razgovaramo".\n"Biće potrebno da razvijemo nove metode i nova rešenja. Budući da smo demokratije, naša snaga je u angažovanju glasova unutar naših društava, kojih je mnogo, da bismo pronašli najbolji put napred. Što više ljudi učestvuje u širokoj i nepristrasnoj raspravi, to bolje za našu Uniju", stoji u zajedničkom pismu predsednika članica EU.\nU pismu se podseća da je "evropski projekt bez istorijskog presedana", i navodi da je 70 godina prošlo od potpisivanja Ugovora o osnivanju Evropske zajednice za ugljen i čelik, odnosno 64 godine od rođenja Evropske zajednice u Rimu, kada su evropski čelnici pronalazili načine kako objediniti ratom zahvaćenu Europu, dok su istok i zapad Evrope pre 30 godina počeli tešnje da se povezuju, i "vrlo različite zemlje udružile su se u Evropsku uniju".\n"Svaka zemlja ima svoje istorijsko iskustvo i svoje breme iz prošlosti, s kojima se suočava samostalno i u odnosima s drugim zemljama. Evropski projekt je projekt mira i pomirenja. Tako je bilo od njegovog začeća, tako je i danas. Zalažemo se za zajedničku stratešku viziju Evrope, Evrope koja je celovita, slobodna, ujedinjena i u miru", navodi se u pismu.\nPredsednici su naglasili da su "sva temeljna načela evropskih integracija posebno relevantna i danas: sloboda, jednakost, poštovanje ljudskih prava, vladavina prava i sloboda izražavanja, solidarnost, demokratija i lojalnost među državama članicama".\n"Iako se Evropska unija možda ponekad čini nespremnom za suočavanje s brojnim izazovima koji su se pojavili u proteklom desetleću – od ekonomske i finansijske krize do izazova u izgradnji pravednog i poštenog migracijskog sastava EU-a te tekuće pandemije – svesni smo da bi svakome od nas bilo puno teže da smo sami", stoji u pismu.\nU pismu je konstatovano da je potrebna snažna i delotvorna Evropska unija, koja će biti svetski predvodnik u prelazu na održivi i klimatski neutralan razvoj, odnosno razvoj poduprt digitalnim tehnologijama, s kojom se svi mogu poistovetiti, znajući sa sigurnošću da smo učinili sve što možemo u korist budućih naraštaja.\n"Zajedno to možemo postići. Konferencija o budućnosti Evrope će biti prilika da otvoreno razgovaramo o Evropskoj uniji i da saslušamo naše građane, posebno mlade. Ona otvara prostor za dijalog, razgovor i raspravu o tome što očekujemo od EU sutra i kako možemo pridoneti danas. Moramo razmišljati o našoj zajedničkoj budućnosti; stoga vas pozivamo da se pridružite raspravi kako bismo zajedno pronašli put napred", zaključuje se u pismu predsednika zemalja EU upućenom evropskim građanima.


FASPER - Blic Online\nFASPER: Studenti u štrajku razmatraju ponudu fakulteta\nNakon radikalizovanja protesta na FASPER-u i zabrane profesorima da uđu u prostorije fakulteta, uprava FASPER-a ponudila je studentima kompromisno rešenje koje bi moglo da znači skori kraj štrajka. Ipak, protest i dalje traje, jer je sednica veća profesora koji treba da usvoje ovu ponudu zakazana za sutra, pa to vreme i studenti koriste da razmisle o dobijenoj ponudi.\nSavet Fakulteta za specijalnu edukaciju i rehabilitaciju izašao je pred studente koji već 22 dana protestuju zbog načina plaćanja upisa godine sa ponudom koja bi mogla da bude prihvatljiva za obe strane i koja bi mogla da okonča agoniju koja traje skoro mesec dana.\nStudenti Fakulteta za specijalnu edukaciju i rehabilitaciju već 14. dan protestuju blokirajući nastavu. Uprava fakulteta ne popušta pred zahtevima studenata, a studentima koji protestuju i koji su u sredu bojkotovali poslednji dan za upis, rok je produžen do prekosutra.\nStudenti FASPER-a bojkotuju poslednji dan upisa godine\nStudenti FASPER-a koji već deseti dan sa upravom fakulteta pokušavaju da se izbore za neplaćanje ili bar manju cenu bodova prenesenih ispita, bojkotuju poslednji dan upisa na godinu.\nStudenti Defektološkog proveli noć na fakultetu bez grejanja\nVeliki broj studenata Defektološkog fakulteta nastavio je protest nakon jučerašnje sednice Nastavno-naučnog veća na kojoj nisu prihvaćeni njihovi zahtevi. Studenti su proveli noć na fakultetu fakultetu bez grejanja.\nDefektološki fakultet poslao u Australiju najprivatnije podatke 6.600 studenata\nAustralija poseduje najprivatnije podatke 6.600 beogradskih studenata, koji su nezakonito dati tamošnjoj agenciji „WorkSafe of Victoria“ iz Melburna, saznaje „Blic“. Podaci su prosleđeni s Fakulteta za specijalnu edukaciju i rehabilitaciju iz Beograda (bivši Defektološki fakultet). Po nalogu Višeg glavnog tužilaštva, u Odeljenju za borbu protiv visokotehnološkog kriminala vodi se postupak protiv službenih lica s tog fakulteta.\nPlaćaju i sastanke sa dekanom\nPredstava "Ostrvo" u domu u Sremčici\nCentar za pozorišna istraživanja i Dom za decu i omladinu ometenu u mentalnom razvoju “Sremčica” prikazali su večeras u prepunoj sali Dečjeg paviljona ovog doma pozorišnu predstavu “Ostrvo”, nastalu u okviru projekta “Primeni pozorište - promeni život”.


You are at:Home»Vesti»Kreiranje sigurnijih plaćanja za mlade\nBy Vesna Kovačević on\t 30/03/2017 Vesti\nOrganizacija Child & Youth Finance International (CYFI) i kompanija Mastercard predstavljaju jedinstveni vodič kroz bankarske i platne proizvode za mlade. Vodič „Sigurniji platni proizvodi za mlade“ predstavlja preporučene primere iz prakse o tome kako pružaoci finansijskih usluga mogu da razviju platne proizvode prilagođene mladim generacijama, odnosno proizvode koji podstiču odgovornu potrošnju i donošenje racionalnih finansijskih odluka, a koji istovremeno omogućavaju roditeljima da imaju uvid u potrošnju i daju svojoj deci smernice kako bi mladi stekli finansijsku autonomiju.\nU vreme kada vlade, privatni sektor i civilno društvo pojačavaju svoje napore da stvore inkluzivno društvo, ove nove smernice osiguravaju da su potrebe i sigurnost novih generacija deo tog procesa. Finansijska, digitalna i rodna inkluzija su ključni elementi u izgradnji stabilnog sveta u kome svako ima šansu da ispuni svoj potencijal. Mladi su osnova budućeg društva i zato moraju da budu uvedeni u zvanične finansijske tokove na odgovoran način, ističe se u saopštenju za javnost kompanije Mastercard.\nOvaj vodič je razvijen za nacionalne i međunarodne finansijske institucije sa namerom da se pomogne donosiocima odluka i korisnicima finansijskih proizvoda da razumeju odgovornosti, potrebe i rizike koji su povezani sa ovim tržištem. Pored cilja da se podrži kreiranje sigurnih i prilagođenih proizvoda za mlade, ovaj vodič podstiče i razgovor između roditelja i dece na temu upravljanja finansijama. Na taj način, i pružaoci finansijskih usluga i roditelji mogu da vode mlade ka finansijskoj inkluziji, autonomiji i odgovornosti.\nTakođe, ovaj vodič prepoznaje i činjenicu da postoje različiti funkcionalni i nadzorni preduslovi finansijskih proizvoda za mlade i zato za svoj krajnji cilj ima osnaživanje mladih da u potpunosti odgovorno upravljaju sopstvenim platnim proizvodima i novcem.\nVodič su zajednički sastavili kompanija Mastercard, organizacije Child & Youth Finance International (CYFI), ParentPay, nimbl i Mirador Digital, a svoj doprinos su dale i različite organizacije iz finansijskog sektora.


Đorđević i Purišić: Odnosi u oblasti zapošljavanja su sve bolji\nMinistar rada i socijalnog staranja Crne Gore Kemal Purišić i ministar za rad, zapošljavanje, boračka i socijalna pitanja Srbije Zoran Đorđević ocenili su na sastanku u Podgorici da se odnosi dve zemlje u oblastima rada, zapošljavanja i socijalne politike kreću uzlaznom putanjom.\nTokom današnjeg susreta ministri su razgovarali i o unapređenju postojeće saradnje i trenutnoj situaciji na tržištu rada u dve države, saopšteno je iz crnogorskog Ministarstva rada i socijalnog staranja.\nObostrano je iskazana mogućnost za jačanjem regionalne promocije zapošljavanja i obezbeđivanja kvaliteta radnih mesta, kao i unapređivanja pristupa tržištu rada i radne mobilnosti radnika.\nMinistri su izrazili podršku socijalnom osnaživanju osetljivih grupa.\nĐorđević je prilikom posete Crnoj Gori obišao i decu koja borave na oporavku u dečijem odmaralištu "Krista Đorđević" Crvenog krsta Srbije u Baošićima.\nĐorđević i Purišić o socijalnoj dimenziji EU integracija\nĐorđević: Vlada prati uticaj digitalizacije na oblast rada\nZoran Đorđević: Izvinjavam se zbog neopreznog citiranja Dučića koje je uvredilo žene


Poznata predgrupa na koncertu SÓLSTAFIR\nPoznata predgrupa na koncertu sastava SÓLSTAFIR i MYRKUR\nIslandski sastav Árstíðir nastupiće kao predgrupa sastavima SÓLSTAFIR i MYRKUR na koncertu koji će se održati 4. decembra u Beogradskom Domu omladine. Árstíðir je islandski indie pop/folk bend osnovan 2008. godine koji iza sebe ima četiri studijskih albuma, od kojih je poslednji „Verloren Verleden“ u čijem stvaranju je učestvovala i čuvena Anneke van Giersbergen objavljen 2016. godine. Karte za ovaj koncert mogu se nabaviti putem Eventim mreže, odnosno u prodavnicama Felix u Beogradu i Mungos u Novom Sadu po ceni od 2000 dinara u pretprodaji, odnosno 2500 dinara na dan koncerta.\nNaša redakcija je nedavno imala prilike da prisustvuje nastupu benda na ovogodišnjem izdanju festivala MetalDays, a kako je na tom nastupu bilo možete pogledati u našoj galeriji fotografija. Intervju koji je za naš portal dao frontmen sastava Sólstafir, Aðalbjörn Addi Tryggvason, možete pročitati na ovom linku.\n2017 Árstíðir Myrkur najava koncerta\nMANDO DIAO u Beogradu premijerno u decembru\nPevačica sastava MYRKUR nastupila sa bendom SMASHING...\nPunk legende DEAD KENNEDYS u Beogradu 4. jula\nRóisín Murphy drugo veliko ime ovogodišnjeg Belgrade...\nYou must be logged in to post a comment.


Vučić: Rusiji ne smeta evropski put Srbije – Nadlanu.com\nVučić: Rusiji ne smeta evropski put Srbije\nObjavljeno 24. maja 2013. / 11:54:33\n“Ono što jeste važno, to je da Srbija svakako jeste saveznik Rusije…Mi smo vojno neutralna zemlja i ne ulazimo i ne učestvujemo ni u jednom paktu. I ono što mislim da je veoma bitno, to je da Rusija uvek može da računa na Srbiju kao svog prijatelja”, rekao je Vučić za Glas Rusije.\nVučić boravi u dvodnevnoj poseti Rusiji. On je juče u Moskvu učestvovao u radu Međunarodne bezbednosne konferencije, a danas će biti član delegacije koju na razgovorima sa ruskim predsednikom Vladimirom Putinom u Sočiju predvodi predsednik Srbije Tomislav Nikolić.\nKako je rekao srpski vicepremijer, na Srbiji i Rusiji je da na racionalnim i pragmatičnim osnovama razvijaju odnose – ekonomske i političke i sve druge i da ih medjusobno unapređuju.\n“Mislim da je to veoma važno za obe zemlje. Pre svega za Srbiju kao mnogo manju zemlju. Ali mislim da je to dobro i za građane Rusije, kao i za građane Srbije”, ocenio je Vučić.\nUpitan da prokomentariše susrete sa šefom nemačke diplomatije Gvidom Vestereveleom, ministrom odrane Rusije Sergejom Šojguom i predstojeći sa Putinom, i to sve za poslednjih nekoliko dana, Vučić je rekao da je Srbija mala zemlja, koja treba da sačuva svoju teritoriju i koja mora da pokuša da ima dobre odnosa sa svima.\n“Želimo pre svega da sačuvamo ono što je naše. Imamo velike prijatelje u Ruskoj Federaciji. I ja sam se zahvalio na tome što su nam sve vreme pružali političku podršku u očuvanju i teritorijalnog integriteta Srbije, ali i pomoći da veliki deo zemalja u svetu ne prihvati priznavanje jednostrane nezavisnosti od strane prištinskih vlasti”, zaključio je Vučić.


Bor: Otpočela 46. medjunarodna naučna konferencija IOC2014 - MEDIJA CENTAR BOR );\nBor: Otpočela 46. medjunarodna naučna konferencija IOC2014\nSvečanim otvaranjem i plenarnim predavanjima otpočela IOC 2014 – 46. medjunarodna oktobarska konferencija rudara i metalurga. Ove godine je po prvi put uključen i naučni podmladak kroz svoj prvi studentski naučni skup ICS 2014.\nSvečani početak konferencije otvorila je Prof. dr Nada Štrbac, predsednik organizacionog odbora. O značaju i istorijatu konferencija govorile su Prof. dr Dragana Živković, prodekan borskog Tehničkog fakulteta Univerziteta u Beogradu i zamenik predsednika naučnog odbora konferencije, Prof. dr Ana Kostov i Prof dr Svetlana Nestorović. Saznanja prezentovana na dosadašnjim konferencijama unapredila su razvoj privrede i životnu sredinu, posebno rudarstvo i metalurgiju u Boru, istakao je Dimče Jenić, direktor za razvoj RTB-a. Učesnike konferencije pozdravio je i poželeo uspešan rad i boravak u Boru i zamenik Predsednika Opštine Bor Saša Vukadinović istakavši neophodnost poštovanja naučne misli i dela akademske zajednice u razvoju lokalne zajednice i države Srbije.


Kada bi mogao da bira, programer iz Srbije bi hteo platu od 1.455 evra, pokazuje istraživanje sprovedeno među korisnicima portala HelloWorld.rs. To je skoro tri i po puta više od prosečne plate u našoj zemlji, koja iznosi oko 420 evra.\nS obzirom na to da se godinama unazad traži "programer više", da takvih stručnjaka nema na listama Zavoda za zapošljavanje, procenjuju na ovom portalu, željenu platu verovatno formira odnos ponude i potražnje.\nNjihovo istraživanje, sprovedeno među 1.003 ispitanika, pokazuje da i među programerima postoje razlike u pogledu želja za visinom primanja, kako one koje diktiraju godine radnog staža, tako i mesto u kojem žive i rade. Tako, recimo, oni sa iskustvom dužim od deset godina očekuju prosečnu platu od 1.550 evra, što je za 16 procenata više od programera sa iskustvom od dve do pet godina.\nRazlika je još veća u zavisnosti od mesta stanovanja. U Beogradu, gde objektivno troškovi života jesu najveći, IT eksperti prosečno priželjkuju zaradu 1.629 evra, što je za 40 procenata više od niškog proseka. Novosađani i Kragujevčani su skromniji od Beograđana, ali bi ipak želeli koju desetinu evra više od Nišlija.\nPrava pomama za programerima, što je i globalni i domaći trend, uslovila je da im poslodavci nude ne samo dobre zarade, već i uslove rada. Jedna od prednosti rada u IT sektoru je i to što su razvojni centri najvećih svetskih IT kompanija svojevrsni radno-zabavni parkovi, gde se težak intelektualni i kreativni rad amortizuje raznim aktivnostima kojima je za cilj da posluže za predah, opuštanje i razonodu. To je dodatni argument, procenjuju u HelloWorld.rs, da programeri, osim što su dobro plaćeni, budu i prilično "razmažena" radna snaga, prenose "Novosti".\nMeđutim, prema obavljenom istraživanju, podaci ovog sajta kažu da programeri u Srbiji uopšte nisu zahtevni po pitanju dopunskih sadržaja. Mogućnosti kao što su klizno radno vreme, rad van kancelarije, kodeks oblačenja, za većinu ispitanika su poželjne mogućnosti ili im to nije bitno. Ako se izuzme edukacija u vezi sa profesionalnim usavršavanjem, za koju 15 odsto ispitanih tvrdi da je neophodna, sve pobrojane mogućnosti su 10 ili ispod deset procenata njihovih uslova.\nSvaki deseti bi zahtevao klizno radno vreme, da kodeks oblačenja nije strogo formalan i da dobije slobodne dane za prekovremeni rad. A kada je reč o velnes paketima, samo 0,8 odsto učesnika ankete se izjašnjava da su oni neophodni za prihvatanje ponude za zaposlenje, dok za 70 odsto ova beneficija nema nikakav značaj. Svega 1,4 procenata od poslodavaca bi zahtevalo prostorije za zabavu i relaksaciju, dok je ostatku svejedno da li bi ovu beneficiju imali na novom radnom mestu, a 2,7 odsto njih bi tražilo da ima obezbeđenu hranu na poslu.\nIstraživanje je pokazalo da je IT ekspertima u Srbiji važno da li se radi prekovremeno i koja je veličina tima u kojem će raditi. Na razgovoru za posao obavezno pitaju i da li će biti okruženi kolegama-seniorima, da li se razvija sopstveno ili autsorsing rešenje i koji alati se koriste.


Zakon o vazdušnom saobraćaju :: Direktorat civilnog vazduhoplovstva Republike Srbije\nRepublike Srbije - 16.09.2019 18:59:38\nNovi Zakon o vazdušnom saobraćaju, koji su poslanici Narodne skupštine usvojili 12. oktobra, stupiće na snagu 20. oktobra 2010. godine.\nOvaj dokument propisuje pravila u vazdušnoj plovidbi, odrednice koje se odnose na aerodrom i aerodromske usluge, primenu standarda bezbednosti i obezbeđivanje života putnika, zaštitu od buke i emisije izduvnih gasova. Novim zakonom predviđene su i mnogo oštrije mere za one koji ne poštuju te odredbe.\nZakon o vazdušnom saobraćaju je moderan i savremen akt koji je usaglašen sa evropskim standardima u vazdušnom saobraćaju. NJime su uređeni svi aspekti ovog vida saobraćaja koji će sasvim sigurno, doprineti bezbednijem letenju i omogućiti brži razvoj vazdušnog saobraćaja u Republici Srbiji.\nZakon o vazdušnom saobraćaju objavljen je u "Službenom glasniku RS" broj 73/10 od 12. oktobra 2010. godine.


Posebno otežavajuća okolnost na strani optuženih specijalaca bila je što su u vreme izvršenja krivičnog dela bili pripadnici Specijalne jedinice policije MUP RS, pa umesto da čuvaju građane i njihovu imovinu od kriminalaca, oni su je pljačkali.\nPresudom su obavezani da vrate oko 270.000 evra (540.000 maraka), a to je deo ukradenog novca, od ukupno oko 309.000 evra (617.000 KM), za koji nije utvrđeno gde se nalazi.\nPrva presuda optuženima bila je u maju 2017, kada su Malić i saučesnici zbog istog krivičnog dela osuđeni na po 11 godina zatvora, dok je Banda bio osuđen na 9 godina.\nNakon žalbi advokata odbrane, Vrhovni sud RS je u februaru 2018. ukinuo te presude i suđenje vratio na početak. U ponovljenom postupku optuženima je “skinuto” po pola godine od ranije izrečenih kazni, ali ni taj postupak nije bio po odredbama ZKP, pa je Vrhovni sud RS u septembru prošle godine ponovo ukinuo presude i ovog puta naredio novom sudskom veću da sprovede čitav postupak od početka, piše Srpskainfo.\nPOKAJAO SE NAKON FILMSKE PLJAČKE Drukeru tri godine robije


Radionica : 17.02.2020-01.03.2020, Lie & Theft as Practice - Diplomatic portal\nDiplomatic corp News Radionica : 17.02.2020-01.03.2020, Lie & Theft as Practice\nPre susreta u februaru u Beogradu, umetnički saradnici na projektu Laž & krađa kao praksa, radiće na dva praktična zadatka u trajanju od pet sedmica. Svrha ovih zadataka su implementacije u urbanom pejzažu. Njihov cilj je angažovanje grupe u predstojećim formatima specifičnim za ovu lokaciju, koji će se dalje razvijati tokom različitih faza ove godine.\nIshodi dokumentovanih materijala biće predstavljeni ostatku grupe tokom prve nedelje radionice u februaru.\nAkcijama specifičnim za lokacije u javnom prostoru želimo da isprobamo i eksperimentišemo sa različitim mogućnostima zasnovanim na praksama, u kojima će one koje su već bile primenjene tokom prošle godine u studijskom prostoru i tokom kojih je stvoreno kolektivno telo između članova grupe, biti dalje primenjene na ulicama Beograda. Na taj način, koristeći različite umetničke medije kao političke strategije u kojima tela igraju glavna oruđa otpora, želimo da posmatramo, dovedemo u pitanje i konačno sprovodimo paralelne linije akcija. Vidljive, ili možda čak nevidljive na prvi pogled,\nVerujemo u potrebe rekonfiguracija u duboko ukorenjenim i instumentalizovanim „činjenicama“.\nOstajući u okviru performativnih praksi postavljamo pitanja: Kako umetnost može biti politički angažovanija u ovim vremenima krajnje nesigurnih političkih i ekonomskih previranja? Kakva je uloga pojedinca tokom ovih promena u odnosu na druge? Kako možemo podržati jedni druge na smislenije načine kako bismo stvorili argumente koji bi, možda, mogli da dopru i do drugih?\nŽelimo da povećamo svest o tome da sisteme treba iznova i iznova preispitivati kako bi se stvorio diskurs. Bez diskursa ili alternativnih načina postojanja i funkcionisanja, naši vlastiti ciljevi se gube.\nZa nas, diskurs kao kritika mora se primeniti u praksi i uvek u odnosu na druga tela u javnom prostoru.\nPojmove laž i krađa ne želimo da povezujemo isključivo sa negativnim konotacijama. Ako se ovi izrazi koriste na maštovitije ili originalnije načine, oni mogu dovesti stvaranja pozitivnijih ishoda.\nNadalje, ako su postavljeni na već postojećim konstrukcijama, mogli bi pružiti alternativne načine na osnovu kojih bi neuspeh, empatija ili pak različite vrste ranjivosti, mogli pružiti nove alate odupiranja ukupnim moćima potrošnje koje potiču iz političkih i ekonomskih mašinerija.\nUmetnički saradnici (i učesnici u radionicama): Stevan Beljić, Miloš Janjić, Katarina Kostandinović, Lana Pavkov, Dušan Savić i Ana Vuković


Nina Stanisavljević iz PK Dubočica do 8 nacionalnih rekorda Srbije - Dnevnik Juga\nPočetna / GRADOVI / Leskovac / Nina Stanisavljević iz PK Dubočica do 8 nacionalnih rekorda Srbije\nDnevnik Juga 12/03/2018\tLeskovac, SPORT Ostavi komentar\nNa bazenima SC „Milan Gale Muškatirović“ u Beogradu juče je završeno Otvoreno državno prvenstvo Srbije gde se u 3 dana borilo oko 450 plivača iz 49 klubova iz Srbije, Turske, Poljske i Slovenije. U ovako žestokoj konkurenciji, plivači Dubočice uspeli su da se vrate u Leskovac sa osvojenih 14 medalja.\nU kvalifikacijama na 50 m delfin,Nina je oborila nacionalni rekord za devojčice do 14 godina koji je još davne 2006. postavila Tijana Vukanović.\nU trci na 100 m prsno Nina ponovo obara nacionalni rekorde Srbije, ovog puta za devojčice do 14, 15, 16, 17, i 18 godina, koje su držale naše reprezentativke Crevar Anja i Medić Mila.\nNina u disciplinama 100 m prsno i 200 m mešovito bila najbolja u seniorskoj kategoriji, dok je na 200 m prsno i 50 m delfin takođe u seniorskoj kategoriji bila bronzana.\nPlivački klub Dubočica očekuje poziv nacionalnog selektora za učešćeplivača na susretu reprezentacija Srbije, Slovenije, Hrvatske i BiH, koji bi trebalo da se održi već sledećeg vikenda u Beogradu.\nPrethodni Svečanom priredbom obeležava se dan škole„Radovan Kovačević-Maksim“ u Lebanu\nSledeći U donjem vešu sakriveno 120.000 evra


Cirkobalkana i Kakav je to cirkus? - Okrugli sto - Blog\nU Francuskom institutu prekjuče je održan okrugli sto na kome se govorilo o savremenom cirkusu, njegovom razvoju i težnjama, interdisciplinarnosti u scenskim (cirkuskim) umetnostima, odnosu umetnika i publike, kao i umetnika jednih prema drugima. Pokrenuto je važno pitanje odnosa javnosti i institucija prema cirkuskim umetnostima na Balkanu i edukacije publike na ovu temu koja je na našim prostorima preko potrebna.\nUkrštanje savremenog cirkusa i pozorišta: nove težnje i estetike u oblasti scenskih umetnosti\nNa samom početku okruglog stola, umetnički direktor Bitefa Ivan Medenica, obratio se prisutnima i naglasio da u svojoj osnovnoj ideji, Bitef od svog osnivanja nastoji da podrži i promoviše nove trendove u pozorištu i performansu, kao i provokativne i raznovrsne forme, a savremeni cirkus jeste upravo takva forma.\nDiskusiju je vodila Katrin Fodri, Ataše za kulturu Francuskog instituta u Srbiji, koja je za cirkus rekla da je živa umetnost i da se u Francuskoj on smatra izuzetnim i kao takav ceni i neguje, što bi trebalo da postane standard i za države na Balkanu.\nRozita Buaso, novinarka francuskog lista Mond, pričala je o razvoju savremenog cirkusa u Francuskoj i njegovoj transformaciji iz tradicionalnog oblika cirkusa sa životinjama u „novi cirkus“, u kome nema životinja, ali ima eksperimenta, ispitivanja granica ljudskog tela, kao i ispitivanja različitih novih formi i spajanja umetnosti. Za cirkus je rekla da je spoj teksta, muzike i plesa, kao i da se u njemu mogu javiti mnoge hibridne forme - cirkus u kombinaciji sa lutkarstvom, pozorištem, plesom, sportom... Cirkus je u tom smislu laboratorija u kojoj se sreće više vrsta umetnosti, a samim tim platforma koja povezuje različte vrste umetnika i ruše granice između njih.\nJedan od govornika bio je Filip Ken, francuski reditelj koji je sinoć na Bitefu prikazao predstavu Farm Fatale, postapokaliptičnu, Beketovsku priču u kojoj pet strašila, koristeći svoja tela i predmete oko sebe preispituju važne ekološke i društvene teme. Ken je govorio o odnosu umetnikovog tela, kao njegovog glavnog sredstva izražavanja, u odnosu prema materijalnim objektima, stvarima oko sebe, kao i drugim telima. Ono mora da bude veoma spremno i sposobno da radi nezamislive stvari, cirkuska umetnost je ozbiljan i zahtevan ples, neophodan je fizički napor i mora se učiti od ranog detinjstva, uz strogu disciplinu i upornost. Kao osnovni princip u cirkusu Ken navodi pokušaj i neuspeh, s obzirom da je cirkus performans u akciji, uživo, na sceni, da se često koriste opasni objekti i predmeti, kao i da je ovakav performans uvek svojevrstan eksperiment čiji ishod nije siguran do samog kraja.\nO riziku i njegovoj neophodnosti u cirkusu govorila je i Vanesa Silvi sa Francuskog instituta u Parizu. Cirkus je forma koja se konstantno menja i razvija, a u svom izvođenju publici uvek pruža osećaj uzbuđenja. U njegovoj srži jeste osećaj napetosti usled rizika od neuspeha, što je takođe važan element u odnosu sa publikom. Osećaj napetosti se tako često namerno proizvodi, lažnim promašajima i namernim padovima, kako bi uzbuđenje pri uspešnom pokušaju bilo još veće. Ona je dalje govorila o važnosti internacionalne saradnje i povezivanju cirkuskih umetnika iz različitih kultura, s obzirom na njihove razlike, gde je prenošenje znanja i ukrštanje različitih tehnika ključno za dalji razvoj cirkuske umetnosti.\nU tom kontekstu, Milan Manić kao cirkuski umetnik govorio je o svom iskustvu i saradnji sa francuskim umetnicima, koji su u Srbiji i na Balkanu prepoznali veliki entuzijazam i želju za učenjem i pružili veliku pomoć i podršku domaćim umetnicima, koji su svoje obrazovanje u oblasti cirkusa stekli na ulicama i radionicama. Govorio je o problemu edukacije lokalne publike, koja cirkus i dalje posmatra kao tradicionalnu formu, kao i o nužnosti da se cirkus podrži kao umetnička forma, kako od strane publike tako i od strane zvaničnih institucija. Ako je cirkus „pozorište za narod“, odnosno „umetnost naroda“, trebao bi publici da bude blizak, a jedini način da se to postigne jeste edukacija. Međutim taj proces nije ni lak ni kratak, on zahteva promenu svesti više generacija domaće publike, a Cirkusfera i Cirkobalkana, kao trenutno jedini srpski cirkuski festival, veliki su koraci ka tom cilju.\nBitef blog postavio je pitanje vezano za odnos cirkuske umetnosti prema digitalizaciji, tehnologijama i novim virtuelnim umetničkim formama koje su se razvile u okolnostima pandemije. Ove forme nagoveštavaju svet u kome telesno nije u glavnoj ulozi, gde ono može biti zamenjeno. Kao odgovor, Vanesa Silvi navodi primere u kojima su cirkuski umetnici za vreme pandemije uspevali da rade i održe performanse u kojima umetnici zapravo nisu bili prisutni ispred publike. Iako su ovi performansi dobili jako dobre reakcije publike, ona smatra da telo ne može biti digitalizovano i da je ovim sredstvima ugrožen odnos umetnika sa publikom, kao i da se poruka cirkusa može preneti isključivo uživo i direktnim kontaktom.\nKao potvrda vrednosti međunarodne saradnje cirkuskih umetnika (Cirkusfera - Srbija, Cirkorama - Hrvatska i Vuk za čoveka - Francuska), na pratećem programu Bitefa premijerno je prikazan performans Duel, ispraćen ovacijama publike, brojnim uzdasima, glasnim smehom i čestim aplauzima, jer nas je četvoro umetnika svojim akrobacijama sve vreme držalo na ivici sedišta u crvenom šatoru Cirkobalkane.


Ponovo apel međunarodnih predstavnika na Kosovu: Zastrašivanje kandidata i njihovih porodica neprihvatljivo | KoSSev\nPonovo apel međunarodnih predstavnika na Kosovu: Zastrašivanje kandidata i njihovih porodica neprihvatljivo\nUtorak 06. jun 2017, 10:28\nBilo kakvo zastrašivanje kandidata i njihovih porodica potpuno je neprihvatljivo. Pravo da se bude kandidat i da se kampanja vodi slobodno su apsolutni preduslovi za demokratske izbore. Pozivam policiju i tužioce da brzo i rigorozno ispitaju sve takve incidente. Mediji igraju važnu ulogu u podsticanju javne debate o različitim političkim alternativama. Prijavljeni pokušaji političkih stranaka da ometaju i nametnu uslove za pristup izbornim debatama dovode do teškoća za medije u organizaciji fer i inkluzivnih debata u skladu sa zakonom, na štetu biračkog tela – poručio je šef posmatračke misije EU na Kosovu, Alojz Peterle. Pozdravljajući Peterleovu izjavu, čelnici Kancelarije EU na Kosovu/specijalna predstavnica EU, EULEX-a i misija EU na Kosovu, istovremeno su izrazili zabrinutost povodom, kako je saopšteno - prijavljenih slučajeva zastrašivanja i pritisaka, "poput slučajeva koji su zabeleženi proteklih dana na severu i u drugim mestima na Kosovu". Ovim je nastavljen niz poziva predstavnika EU i drugih međunarodnih predstavnika na Kosovu da se prestane sa pritiscima i zastrašivanjem tokom predizborne kampanje.\nKosovo: Počela predizborna kampanja, raspoređuje se misija EU, KP pripremila operativni plan\nKonačni birački spisak: 1.872.941 sa pravom glasa za kosovske izbore\n"Svi politički akteri trebalo bi da pokažu svoju posvećenost demokratskim principima, čvrsto odbacujući sve oblike zastrašivanja, nasilja i pritisaka. Policija, organi i politički lideri moraju da obezbede da birači i kandidati mogu da ostvare svoja demokratska prava bez nasilja," dodaje Peterle i ističe da nije kasno da se ovi negativni trendovi, koji "rizikuju da uprlaju ceo izborni proces" - promene.\n"Birači na Kosovu zaslužuju bolje. Obaveza je političkih aktera na Kosovu da pokažu da su spremni da ispune evropske demokratske standarde. Ovo je pitanje kolektivne odgovornosti. Lideri kosovskih političkih stranaka treba da budu dorasli ovom izazovu," zaključuje.\nDo sada registrovano gotovo 5.000 posmatrača\nPrema dosadašnjim informacijama, za predstojeće kosovske vanredne parlamentarne izbore registrovano je 4.887 posmatrača, među kojima su i posmatrači, kako je rekla predsednica Centralne izborne komisije, Valjdete Daka, a preneli prištinski mediji - zemalja kao što su Avganistan, Južna Koreja, Palestina.\nI predstavnici EU na Kosovu i EULEX-a uputili su identične poruke, ponavljajući potrebu "za tim da se svi politički akteri uzdrže od praksa koje su suprotne demokratskim načelima i da se strogo pridržavaju zakona".\n"Za nas, pravo Kosova da bira svoje lidere, bez straha i mešanja, predstavlja sveto načelo. Sve manje od toga nije demokratija koju ljudi na Kosovu očekuju i zaslužuju," dodaju.\nSpecijalna predstavnica Evropske unije na Kosovu, Natalija Apostolova, pozvala je na samom početku predizborne kampanje na Kosovu, prošle nedelje - sve odgovorne pojedince, kandidate i potencijalne lidere političkih subjekata da odbace sve oblike pritiska koji mogu da ugroze integritet izbornog procesa.\nNa slučajeve zastrašivanja protiv političkih kandidata, ali i novinara i njihovih porodica upozoreno je i iz američke ambasade u Prištini, dok je zamenik britanskog ambasadora na Kosovu, Tom Adams, tokom prošlonedeljnog sastanka sa urednicom portala KoSSev, Tatjanom Lazarević, takođe, naveo da dobijaju izveštaje o zastrašivanju medija koje, kako je naveo, veoma ozbiljno uzimaju u obzir.\nPodsećajući na "potrebu za uzornim i odgovornim izbornim procesom koji održava posvećenost svih ljudi na Kosovu za demokratiju, transparentnost izbora i odbacivanje bilo kakvog oblika nasilja", ambasada Francuske na Kosovu, oštro je osudila, kako su preneli prištinski mediji, i akte nasilja koji su počinjeni u zgradi opštine u Leposaviću.


Sastanak PERV Izvršnog komiteta - Pan-European Regional Council\nSergejus Glovackas, ACTRAV službenik za Centralnu i Istočnu Evropu, obavijestio je prisutne o stogodišnjici MOR-a i drugim inicijativama vezanim za Budućnost rada.\nTim Noonan, MKS Direktor za kampanje i komunikaciju, predstavio je politiku MKS Budućnosti rada, dokument koji može poslužiti kao jedan od glavnih platformi za razgovore na MKS Kongresu, koji će se održati u decembru ove godine. Chidi King, MKS Direktor odjela za jednakost, objasnila je kako MKS vodi kampanje i lobira kod vlada u svrhu izrade MOR standarda o sprečavanju rodno zasnovanog nasilja na radnom mjestu.\nU kontekstu razgovora o lancu snabdijevanja, generalni sekretar PERV-a, Luca Visentini, pozvao je sve članove da rade na smanjenju razlike u platama između Istoka i Zapada, koju promovira model organiziranja preduzeća i proizvodnje kakvu imaju multinacionalne kompanije i neke vlade koje nude “izuzetne poticaje” za kompanije koje premještaju svoju proizvodnju u istočne države. Ben Vanpeperstraete iz Kampanje čista odjeća podnio je izvještaj o uslovima rada i platama u tekstilnoj i industriji garderobe, gdje dobro poznati evropski brendovi iskorištavaju radnike u istočnim državama koje nisu članice EU, a zatim ponovno uvoze robe u države EU i označavaju ih kao da su proizvedene u EU. Te prakse pogrešno navode EU potrošače koji plaćaju kolosalne iznose za robe proizvedene u njihovm državama u korist multinacionalnih kompanija, pod pretpostavkom da su ove robe proizvedene u dostojanstvenim uslovima. Gemma Swart iz MKS-a je predstavila MKS “Samsung” kampanju koja istražuje ropske, nečovječne i antisindikalne prakse širom svijeta u kompaniji koja je jedan od najvećih poslodavaca u svijetu. Kemal Ozkan, zamjenik generalnog sekretara IndustryAll-a potvdio je da ove prakse zagađuju cijelu industriju moderne elektronike i obavijestio je prisutne o svojim aktivnostima usmjerenim na sindikalno organiziranje i unapređenje uslova za radnike širom svijeta.\nThomas Mayr-Harting, EEAS izvršni direktor za Istočnu Evropu, Zapadni Balkan i Centralnu Aziju, obavijestio je prisutne o nedavno objavljenoj EU Strategiji za države Zapadnog Balkana i dvadeset očekivanih rezultata unutar politika Istočnog partnerstva. Članovi Komiteta iz ovih država su obavijestili prisutne o nepoštivanju vladavine prava, prava radnika, korupciji koju provode političke elitre, te su pozvali EEAS da mu prioritet budu dimenzije socijalnih prava u vanjskom proširenju EU i Istočnim politikama – tokom dijaloga sa predstavnicima tih vlada, što bi trebao biti uslov za istinsku saradnju zasnovanu na međunarodnim i evropskim standardima.\nNakon diskusija o situaciji sa sindikatima u Ukrajini, Rusiji, Bjelorusiji, Kazahstanu i nekim drugim državama, PERV IK se složio da se situacija u Kazahstanu ekstremno pogoršala i predstavlja izazov za principe međunarodnog sindikalnog pokreta u ovom regionu. Sud je rasformirao jednu od članica MKS-a, CNTUK, a njeni lideri su osuđeni na kazne zatvora ili im je ograničena sloboda kretanja, dok se članovi uznemiravaju. IK je odlučio da traži od političkog liderstva MKS-a da organizira misiju u tu državu, koja bi mogla podnijeti izvještaj o tome na narednom sastanku Generalnog vijeća MKS-a, koji će se održati 24 25 maja. Ova misija bi se takođe mogla obratiti vlastima u Kazahstanu u vezi kršanja sindikalnih prava u toj državi.\nSastankom je predsjedavao predsjednik PERV-a i GTUC, Irakli Petriashvili.


Tag / Doček / Vesti online\nVIDEO: Ovo su svi dočeci srpskih košarkaša!\nPosle uspeha na Evropskom prvenstvu 1995. "izmišljen" je balkon na kojem su proslavljeni svi uspesi naših košarkaša, ali i ostalih sportista. Za prethodnih 19 godina košarkaše smo ispred...\nVestionline, SOS kanal 0 komentara\nVIDEO: Ovako su "orlovi" proslavili srebro\nVeselo, a kako drugačije? Srebrni "orlovi" čije je srce od zlata sinoć su dočekani ispred Narodne skupštine, a pred dolazak u prestonicu Srbije bilo je i te kako veselo. U avionu su se zbijale...\nSvi na trg, dočekajmo košarkaše!\nSvečani doček košakarkaške reprezentacije Srbije, koja je izborila učešće u finalu svetskog prvenstva, bić organizovan u ponedeljak, 15. septembra u 20 sati ispred Starog dvora, najavio je...\nIran: Zastave i cveće za pregovarače iz Ženeve\nViše stotina ljudi okupilo se na aerodromu u Teheranu i pozdravilo iransku delegaciju koja je vodila pregovore o nuklearnom programu te zemlje u Ženevi.\n19:30 >> 21:25\nBeta 9 komentara\nKrajišnik: Zašto doček ratnom zločincu?\nHaški kažnjenik, a nekada visoki zvaničnik Repubike Srpske (RS) i BiH, Momčilo Krajišnik (68) stigao je u petak posle podne avionom Vlade RS na banjalučki aerodrom, odakle će vladinim...\n14:57 >> 17:38\nOjdanića na Aerodromu dočekali porodica, prijatelji i trubači!\nBivši načelnik Generalštaba VJ Dragoljub Ojdanić doputovao je u Beograd pošto je danas, 29. avgusta, pušten iz zatvorske jedinice Haškog tribunala u Ševeningenu gde je izdržao dve trećine...\nNezaboravan doček u zavičaju\nBure rakije za generala\nNavijači Zvezde dočekali osvajače Kupa\nOko hiljadu navijača dočekalo je košarkaše Crvene zvezde na Malom Kalemegdanu, nakon trijumfa u finalu Kupa Radivoja Koraća, kako bi zajedno proslavili osvajanje trofeja.\nSlavlje navijača Korintijansa na trgu u Sao Paolu\nNavijači brazilskog Korintijansa proslavili su danas na velikom trgu u Sao Paolu titulu koju je ta ekipa osvojila na klupskom prvenstvu sveta u fudbalu održanom u Japanu.\nOko 30.000 građana dočekalo Gotovinu u rodnom mestu\nHrvatski general Ante Gotovina stigao je sinoć u rodne Pakoštane u Dalmaciji, gde ga je dočekalo oko 30.000 građana.\nHaradinaju spremaju doček kao u Zagrebu\nAgim Čeku, OVK veteran i ministar bezbednosnih snaga Kosova izjavio je danas za Radio televiziju Kosova (RTK) da će se i Ramušu Haradinaju prirediti doček kakav su u Hrvatskoj organizovani...


Tramp: Malerova pretraga "sramna"\nAmerički predsednik Donald Tramp i dalje ne odgovara jasno na pitanje da li će otpustiti specijalnog tužioca Roberta Malera. Maler je, po svemu sudeći, naljutio predsednika pošto je od suda dobio dozvolu da njegov tim pretraži kancelariju Trampovog advokata.\nTramp je pretres kancelarije Majkla Koena nazvao "lovom na veštice". Takođe je rekao da je "poverljivost razgovora između advokata i klinejta mrtva". Odnos advokat - klijent u SAD je zakonski regulisan i propisuje da privatni razgovori između advokata i klijenta ne mogu biti biti korišćeni na sudu, osim ako su advokat i klijent kovali zaveru u nameri da počine krivično delo.\nTramp je pretragu kancelarije Majkla Koena nazvao “sramnom”, “napadom na Ameriku” i “novim nivoom nepoštenja”.\n“Zašto jednostavno ne otpustim Malera? Mislim da je ovo što radi sramotno, videćemo šta će biti, ali ovo je žalosna situacija. Mnogi su mi rekli da treba da ga otpustim. A on ništa nije otkrio u istrazi”, kaže Tramp.\nMeđutim, istraga o mešđanju Rusije u izbore napreduje, a specijalni tužilac nije javno komentarisao Trampove izjave u vezi sa njom. Vašington Post objavio je, pozivajući se na osobu blisku istrazi, da je Majkl Koen pod federalnom istragom zbog mogućih bankovnih i drugih finansijskih prevara. FBI je pretražio njegovu kancelariju u Njujorku i zaplenio neke dokumente, uključujući i one o Trampovoj navodnoj aferi sa porno glumicom.\nKoen je platio glumici Stormi Danijels 130 hiljada dolara, pre izbora 2016, kako bi ćutala o navodnoj aferi sa Trampom iz 2006. godine. Tramp tvrdi da nije znao za isplatu. Pravnici veruju da je Koenova isplata bila nelegalna u kampanji, jer jer trebalo da ućutka Stormi Danijels kako ne bi umanjila Trampove šanse da bude izabran.\nAdvokat porno glumice Majkl Avenati na Tviteru je napisao: "Cenjeni republikanac, koji je postavljen na mesto sekretara za pravosuđe dobija nalog za pretres odobren od suda, pretres obavljaju karijerni FBI agenti koji rade svoj posao i tragaju za istinom. I to nije lov na veštice. Tačka."\nMediji u SAD preneli su da su istražitelji u Koenovoj kancelariji tražili dokumenta u vezi sa isplatom od 150 hiljada dolara Plejboj zečici Karen Megdugal, tri meseca pre izbora. Ona je tvrdila da je imala 10-mesečnu aferu sa Trampom 2006. i 2007., što je Tramp negirao.


Snouden nije iz Moskve odletio na Kubu\nBivši saradnik američke Nacionalne službe za bezbednost (NSA) Edvard Snouden nije danas odleteo iz Moskve na Kubu, kako su najavljivali ruski mediji, pozivajući se na izvore u ruskim službama bezbijednosti.\n"Snouden nije u avionu Aeroflota koji je odleteo na Kubu", rekao je izvor iz bezbjednosnih službi Interfaksu.\nIzveštač RIA Novosti navodi, takođe, da se u avionu, u kojem je i 30-ak novinara, ne nalazi Snouden, koji je po navodima medija trebalo da iz Kube potom odleti u Ekvador.\nInterfaks prenosi da je moguće da će Snouden odleteti u Havanu sljedećim letom. Pream tom izvoru, upoznatom sa situacijom, moguće je da je kupio drugu kartu, takođe za Kubu, jer direktnog leta iz Moskve za Kito nema.\nOn je dodao da se Snouden može nalaziti u tranzitnoj zoni koliko hoće.\nInterfaks je prethodno saopštio, pozivajući se na aerodromske službe, da se Snouden registrovao na let za Havanu još u Hongkongu, odakle je juče doputovao u Moskvu.\nPredstavnica američkog Saveta za nacionalnu bezbednost Ketlin Hejden izjavila je da rukovodstvo SAD očekuje od Rusije da izruči Snoudena, ali je neimenovani izvor Intefaksa naveo da Moskva nema razloga da ga uhapsi.\n"Snouden nije izvršio nikakva kriminalna djela na teritoriji Rusije. Takodje, ruski pravosudni organi nisu dobili nikakav zahtjev Interpola za hapšenje. Na taj način, nemamo nikakve osnove za hapšenje", rekao je taj izvor.


RTCG - Radio Televizija Crne Gore - Nacionalni javni servis :: Politika :: Makronov predlog nema mnogo veze sa Zapadnim Balkanom\n13. 05. 2022. 08:43 >> 08:48 3\nPANTELIĆ ZA TVCG\nMakronov predlog nema mnogo veze sa Zapadnim Balkanom\nPredlog predsjednika Francuske Emanuela Makrona, oko formiranja nove političke zajednice u Evropi, nema nekih velikih dodirnih tačaka sa Zapadnim Balkanom i odnosi se na države bivšeg Sovjetskog saveza, ocijenio je novinar Željko Pantelić. On je u emisiji "Dobro jutro Crna Goro", na Televiziji Crne Gore (TVCG), kazao da se tim predlogom šalje slamka nade Ukrajini. Poručio je i da je inicijativa Otvoreni Balkan vježbaonica za privredne sisteme, te da je previše ispolitizovana.\nPantelić je naveo da se Makronov predlog oko nove političke zajednice u Evropi, imajući u vidu ukrajinsko-rusku situaciju, odnosi na Ukrajinu, Moldaviju i Gruziju...\n"Evropska unija je u nekom moralnom dugu prema Ukrajini, tako da je to jedna od poruka kojom je htio da pruži neku slamku nade Ukrajincima, ali i Moldavcima, Gruzijcima... To je svakako bitno i za EU koja želi da postane geo-strateški igrač", kazao je, između ostalog, Pantelić.\nTaj predlog, ocjenjuje on, ispostaviće se da na kraju nema neke velike dodirne tačke sa Zapadnim Balkanom. Pantelić ističe da "mi imamo naš put", ali i da uspjeh dijelom zavisi od naših vlada, odnosno uspjeha reformi društva.\n"Mi se nalazimo u stomaku EU i ne možemo da budemo tretirani kao zemlje koje se nalaze na rubu EU", kazao je on.\nPantelić smatra da crnogorski predsjednik Milo Đukanović nije u pravu u ocjeni da su potrebni dodatni razgovori oko Makronovog predloga.\n"Mislim da, nažalost, nije u pravu. Prvo mora da se dogodi reforma načina glasanja o EU. Dok ne dođe do te reforme, neće biti novog proširenja EU. Međutim, to ne znači da Crna Gora ne treba ništa da radi i ne ispunjava uslove da bi bila zemlja koja može da uđe u EU, u momentu kada se otvore vrata. Na Crnoj Gori je da bude spremna kada se otvori priča o reformi glasanja", rekao je sagovornik Javnog servisa.\nO inicijativi Otvoreni Balkan, Pantelić kaže:\n"To je vježbaonica za naše ekonomske - privredne sisteme. Ako naše firme nijesu spremne da se takmiče na našem malom prostoru od 16-17 miliona ljudi, kako će se nositi onda sa tržištem EU. Open Balkan je previše ispolitizovan, iako on to u srži nema."\nNa pitanje da li Otvoreni Balkan da uspori neke zemlje, konkretno Crnu Goru, Pantelić navodi da "razumije da postoji politička borba".\n"Open Balkan nema ništa u sebi što bi predstavljalo prednost za Srbiju. Male zemlje mogu da profitiraju na većem tržištu, na primjer u Crnoj Gori, kada imate sezonu, zar ne bi bilo lakše da se ljudima omogući da lakše ostvaruju profit... Ne treba Otvorenom Balkanu davati političku konotaciju...", kazao je on za TVCG.\nZapadni Balkan Željko Pantelić\n27. 06. 2022. 8


Kako saznaje portal Espreso.rs iz izvora bliskih Prištini Hašim Tači spremao je sa grupom ekstremista bliskih njemu, koji su inače dio tzv Vojske Kosova, da izazove incidente tokom posjete patrijarha Irineja Kosovu i Metohiji, aprila ove godine.\n"Tači je želeo da izazove incidente prilikom posjete patrijarha Irineja Kosovu. Time je želio da isprovocira srpsko stanovništvo i izazove haos na sjeveru i da ROSU naoružan upadne na tu teritoriju i zauzme je", otkriva sagovornik.\n"Jasno su stavili do znanja predsedniku tzv Kosova da imaju mandat da i njega uhapse i da nikakvu eskalaciju sukoba na Kosovu neće dozvoliti", kaže sagovornik Kurira.\n"Naredba za stopiranje svega došla je direktno iz kabineta Hašima Tačija", kaže nam naš sagovornik.\npatrijarh Irinej Hašim Tači hapšenje\nHrvati izrevoltirani izjavom pape o Stepincu, obrušili se i na Irineja\nOdluka za unutrašnju upotrebu\nTači provocira: Vučić zna da ne smije poslati vojsku!


Vitez uvjerljivo slavio u Derventi - SportSport.ba\nRK Vitez Arhiva članaka\nVitez uvjerljivo slavio u Derventi\nProteklog vikenda seniori Ragbi kluba "Vitez" u Derventi su pobijedili ekipu Trk/Gladijator rezultatom 48:7.\nTreneri/igrači Ivan Vrebac i Boris Petrović nisu imali na raspolaganju sve igrače, ali ipak su uspjeli svladati domaćina koji je bolje otvorio utakmicu i poveo rezultatom 7:5.\nIpak, u konačnici je presudilo iskustvo i pojačanja Ragbi kluba "Vitez" koji su na jesen stigli iz Rudara iz Zenice te su Vitežani na kraju slavili uvjerljivo 48:7 i tako učvrstili drugu poziciju iza ekipe Čelika iz Zenice.\nDanas je u Zenici na Kamberovića polju mlada ragbi reprezentacija BiH igrala protiv reprezentacije Moldavije, a za BiH su nastupila i dva Vitežanina, Zvonimr Ljubanić i Martin Martić.\nVažno je napomenuti i da su seniori Ivan Vrebac i Ivo Skopljak dobili pozive izbornika seniorske reprezentacije te bi trebali nastupiti 19. aprila 2014. kada seniorska reprezentacija igra protiv Norveške.\nOvi pozivi samo još jednom potvrđuju kako ragbi klub Vitez radi jako dobro i ovo je nagrada svim igračima, trenerima i Upravi kluba.


Ostajući u svojoj bazi, bili su angažovani da dizajniraju kuću koja je u vlasništvu petočlane porodice koja je godinama živela u Los Anđelesu. Vlasnici su zatražili od arhitektonskog tima da napravi kutak koji se ističe neograničenom prirodnom svetlošću, ali i modernim karakterom.\nKuća je izgrađena na uzvišenom brdu sa kojeg se pruža pogled koji oduzima dah! Smeštena u zelenom okruženju, kuća postaje „jedno“ sa prirodom, a da pritom nije lišena ni najmanje prefinjene funkcionalnosti i luksuza.\nFokusirajući se na dizajn eksterijera, vidimo da je sve tako nepretenciozno postavljeno, jer je apsolutni mir prvo što vam pada na pamet. Životni prostori na otvorenom, prostori za roštilj i mesta za beskrajno opuštanje su sve ono što čini sanjiv i inspirativan pejzaž.\nIsti magični osećaj se nastavlja unutar kuće. „Topli”, enterijeri i nameštaj stvaraju luksuzan, a istovremeno letnji i opuštajući osećaj, koji se smatra idealnim za odmor od urbane svakodnevice.\nSa velikim prozorima koji su odabrani da kuću sjedine sa eksterijerom, okruženje je "preplavljeno" sunčevom svetlošću. Istovremeno, neutralne, zemljane boje daju neophodno svetlo prostorijama, dok neke smelije nijanse stvaraju dimenziju i moderan karakter. Sve sobe odlikuje nepretenciozan luksuz, preuzet iz budućnosti, koji savršeno balansira sa potrebama porodice. Impresivni su divni ukrasi, glomazna umetnička dela na zidovima, elementi koji krase svaku površinu i uspešna kombinacija boja i tekstura na sofama i krevetima.\nPogledajte galeriju da biste otkrili još fotografija ove divne kuće!


Podgorica: Održan protest protiv NATO-a, najavljen novi skup\n8. april/travanj, 2017.\nProtest protiv učlanjenja Crne Gore u NATO održan je ispred parlamenta, a organizatori skupa poručili su da će se opet okupiti kad se u Skupštini bude glasalo o Protokolu o članstvu, ali da tada neće biti mirno, javlja Mina.\nSkupu, koji je organizovala Alternativa Crne Gore, prisustvovalo je oko 100 građana, prenosi portal Vijesti.\nPredsjednik Alternative, Vesko Pejak, poručio je to prvi u nizu protesta koji će organizovati Alternativa i najavio organizovanje skupa u Nikšiću.\n"Bitka je tek počela. Dužnost Vojske Crne Gore je da brane teritoriju Crne Gore. Neka je brane. Kad krenu da pripremaju glasanje za NATO, dolazimo opet, ali tog puta neće biti mirno", poručio je Pejak.\n"Mogu oni da potpisuju i ratifikuju. Ako treba ginuti ginućemo za Crnu Goru, ne za interese drugih sila. Ne možemo da krivimo velike sile. Imaju trunku ponosa koji smo mi zaboravili da imamo", kazao je Pejak.\nAnita Kecaj iz Pokreta za neutralnost je ocijenila da je Crna Gora "sve samo ne stabilna".\n"Ovo je borba za demokratiju ne za NATO ili protiv. Suštinsko je pitanje je li je nas iko pitao hoćemo li u NATO", rekla je Kecaj.\nU pucnjavi u centru Strazbura, francuskog grada na granici sa Njemačkom, jedna osoba je poginula, a šestoro je povrijeđeno, prenosi BBC.\nNapadač je prema navodima policije još uvijek na slobodi i tragaju za njim.


Evroliga: Partizan i Crvena zvezda u 9. kolu\nPartizan za opstanak u Evroligi, Zvezda za prestiž\n12.12.2013. - 18:11h\nPrvi će na parket crveno-beli koji od 18:45 dočekuju Laboral Kuču, u meču za prestiž u Kombank Areni.\nU 20:45 crno-beli gostuju jednom od favorita takmičenja Fenerbahčeu, gde traže pobedu za nastavak borbe za Top 16 fazu.\nTurski tim je ubedljivo prvi na tabeli sa skorom od sedam pobeda i samo jednim porazom, dok crno-beli zauzimaju petu poziciju sa učinkom od šest izgubljenih utakmica i dva trijumfa.\nU prethodnom međusobnom duelu u Beogradu, Fener je slavio 88:78. Crno-beli imaju pobedu manje od Nantera, koji gostuje Budiveljniku u petak.\nTrener Duško Vujošević nada se čudu u Istanbulu, gde u Feneru prema rečima Mirsada Jahovića svi navijaju za Partizan. Partizan će od ponedeljka biti jači za Milenka Tepića, a možda I Jovana Novaka, što bi bila velika pojačanja za Top 16.\nZvezda je izgubila šanse za plasman u Top 16 fazu, ali želi pobedu protiv španskog tima koji je nadigrala u Vitoriji 73:63, što je bila prva pobeda crveno-belih u EL u sezoni, ali i posle skoro 15 godina u ovom takmičenju.\nTrener Dejan Radonjić ističe da je I pored situacije na tabeli meč sa Kahom rezultatski bitan, dok kapiten Marko Simonović najavljuje pobedu za navijače.


Predstavnci Vlade Kosova (Foto Novosti)\nOni su navodno Mustafi rekli da mora da napravi promene u sektorima, gde su uočeni najveći nedostaci.\nList na naslovnoj strani piše i da Demokratska partija Kosova (PDK) neće dati saglasnost za delimičnu rekonstrukciju vlade, ističući da PDK želi da u eventualni proces rekonstrukcije uključi sve partnere vladajuće koalicije.\nKosovski ministar pravde i zamenik predsednika PDK Hajredin Kuči rekao je da će o toj stvari odlučiti lideri PDK i LDK.\nList piše da će promene u vladi nastupiti nakon što je bivši lider PDK Hašim Tači preuzeo kancelariju kosovskog predsednika.\nKuči će napustiti Ministarstvo pravde kako bi postao prvi zamenik premijera, a na čelo tog ministarstva doći će član PDK Gani Koči dok će Enver Hodžaj biti ministar spoljnih poslova, navodi list pozivajući se na zvanična saopštenja.


Komentar dana - 12.7.2016.: Put iz Gvantanama -->\nMada su bezbrojne humanitarne organizacije godinama protestovale zbog onoga što se u Gvantanamu događa i tražile njegovo zatvaranje, čelnici terorističkih organizacija mora da su zadovoljni zbog postojanja tog zatvora. Lovci na ljudske duše u pričama o Gvantanamu imaju neiscrpnu inspiraciju – očigledniji dokaz za njihove tvrdnje da Zapad ljude iz muslimanskog sveta tretira kao nižu rasu nije im potreban\nMinistarstvo odbrane SAD objavilo je da će iz američkog zatvora Gvantanamo na Kubi u Srbiju biti prebačeni državljanin Jemena Mansur Ahmed Sada el Dajfi i državljanin Tadžikistana Muhamadi Davlatov. Pentagon je istakao da se to čini u koordinaciji sa Vladom Srbije kako bi „prebacivanje bilo u skladu sa bezbednosnim merama i humanim tretmanom zatvorenika". U saopštenju Stejt departmenta, koje je potpisao državi sekretar Džon Keri, ističe se da SAD cene velikodušnu pomoć Srbije u naporima Vašingtona da zatvori Gvantanamo. „Ovaj značajni humanitarni gest u skladu je sa liderstvom Srbije na globalnom planu", naveo je Keri, a ovaj deo njegove izjave bi zlobnici mogli oceniti kao čist cinizam.\nRojters navodi da je Muhamadi bio spreman za transfer još pre skoro šest godina, dok je Dajfiju transfer odobren u oktobru prošle godine. Stejt department napominje i da su svaki transfer jednoglasno odobrila ministarstva i agencije američke vlade, a da se Srbija pridružila grupi od 30 zemalja koje su od 2009. godine pružile mogućnost premeštaja za više od 100 pritvorenika. Logično pitanje zašto sve te ljude koji su godinama čamili u zatvoru bez optužbe i osude ne udomi i ne zbrine država koja im je život zacrnila, SAD, malo ko postavlja. Rojters podseća i da većina od 76 pritvorenika u Gvantanamu, koliko ih je ostalo, još nisu dočekali podizanje optužnice ni suđenje.\nGvantanamo je, inače, prve zatvorenike primio 11. januara 2002, kada se već uveliko zahuktao "rat protiv terora". U njemu su prethodnih godina bile zatočene hiljade ljudi, među kojima je bilo i maloletnika, državljana Pakistana, Avganistana, BiH, Velike Britanije... Svi su zatvoreni pod sumnjom u terorističku delatnost, a američka vlada im je oduzela i prava garantovana Ženevskom konvencijom, jer su nazvani "ilegalnim borcima", a ne ratnim zarobljenicima.\nU zatvoru su mogli da borave neograničeno dugo, a zvaničnici CIA su od početka dozvolili da se na njima primenjuju "specijalne tehnike ispitivanja", kao što su uskraćivanje sna, držanje bez odeće na neodređeno vreme, potapanje u vodu dok se skoro ne udave, udaranje u zidove, višednevno vezivanje lisicama za plafon, zatvaranje u tesne kutije, prisilno davanje narkotika i lekova. Brojna su svedočanstva o mučenjima, samoubistvima i štrajkovima glađu. Zatvaranje Gvantanama je obećao Barak Obama kada je izabran za predsednika, ali je to obećanje kasnije negde zatureno, a Obama je potpisao sporni zakon o nacionalnoj odbrani kojim se, između ostalog, postojanje tog zatvora produžuje, predviđa mogućnost dovođenja novih zatvorenika i omogućava zatvaranje svih onih koji su pod sumnjom za terorizam na neograničeni rok, bez optužnice, čak i ako su u pitanju američki građani.\nMada su bezbrojne humanitarne organizacije godinama protestovale zbog onoga što se u Gvantanamu događa i tražile njegovo zatvaranje, čelnici terorističkih organizacija mora da su zadovoljni zbog postojanja tog zatvora. Lovci na ljudske duše u pričama o Gvantanamu imaju neiscrpnu inspiraciju – očigledniji dokaz za njihove tvrdnje da Zapad ljude iz muslimanskog sveta tretira kao nižu rasu nije im potreban. U sjajnoj dokumentarnoj drami Put u Gvantanamo britanskog režisera Majkla Vinterbotoma iz 2006. godine, prikazano je kako se britanski tinejdžer pakistanskog porekla od tipičnog lokalnog probisveta pretvara u posvećenog muslimana, posle pakla koji je prošao kada je sa trojicom prijatelja greškom uhapšen i zatvoren u Gvantanamu.\nIspostavlja se da put iz Gvantanama sada vodi i preko balkanskih zemalja. Dvojica zatvorenika su krajem januara iz Gvantanama već prebačeni u region, u Crnu Goru i BiH. Pentagon je saopštio da je to učinjeno da bi oni „počeli nove živote". Trebalo je da ih bude trojica, ali jedan „nije bio spreman da ostatak života provede na Balkanu".\nMada se u suvoparnom birokratskom jeziku kojim je pisano saopštenje Stejt departmenta o slanju El Dajfija i Muhamadija u Srbiju nazire da njih dvojica nisu ni osuđeni, neko je na vest o njihovom transferu ostavio komentar da im je deo kazne to što će morati da nađu posao u Srbiji, i da ovde žive od svoje plate.\nIz Gvantanama u Srbiju


Edukacija Archives - Gradski Magazin\nNaslovna / Vesti / Edukacija\nNakon uspešnog ciklusa 2019.godine, danas počinje novi ciklus konkursa Dva lica sunca, čiji je cilj edukacija dece ranog školskog uzrasta i prosvetnih radnika o odgovornom ponašanju na suncu. Konkurs se odvija u okviru edukativne kampanje Zaštita za sve, koju sprovode Eucerin Srbija i Fond B92, uz podršku Ministarstva zdravlja i …\nOVO JE 10 NAJZANIMLJIVIJIH STVARI O BEOGRADU!\nMnogi Beograđani nisu upoznati sa mnogim tajnama i legendama koje krije naša prestonica. Naša prestonica je jedna od najvažnijih poprišta istorijskih događaja. Beograd je pretrpeo mnogobrojne ratove, osvajanja, bombardovanja, sukobe različitih naroda i religija u čijem središtu se nalaze mnoge zanimljivosti poznate malom broju Beograđana. Život u našem glavnom gradu …\nPozivamo vas da se u subotu, 21.09.2019. godine, sa početkom u 10:00h, pridružite centralnoj manifestaciji obeležavanja Svetskog dana čišćenja u Srbiji – akciji u Pionirskom gradu, na sportskim terenima na Košutnjaku na kojoj se očekuje učešće od 300-600 volontera. Svetski dan čišćenja je najveća volonterska akcija koja se održava već …\nUlaganja u energetski efikasne projekte izgradnje i sanacije objekata u Srbiji rastu iz godine u godinu. Na nedavno završeni javni poziv za dodelu bespovratnih sredstava iz Budžetskog fonda za unapređenje energetske efikasnosti, prijavilo se skoro duplo više lokalnih samouprava sa projektima energetski efikasne sanacije javnih zgrada nego prošle godine. Od …\nMILJANA NEĆE DA ĆUTI: Jelena pije lekove za odvikavanje od droge, a evo šta radi kad nije u programu\nPovratak rolki na velika vrata!\nVečeras koncert Danke Stojiljković\nVodič za Novu godinu: “Kupite mi jednog dečka”


Tramp otkazao susret sa Putinom na samitu G20\nDonald Tramp, predsednik SAD, razgovara sa novinarima pred polazak na samit G-20 u Argentini.\nPredsednik Tramp otkazao je sastanak sa ruskim predsednikom Vladimirom Putinom koji je trebalo da se održi na predstojećem samitu Grupe 20 industrijalizovanih zemalja u Argentini. Kao razlog za otkazivanje Tramp je naveo trenutnu krizu između Rusije i Ukrajine.\n"S obzirom na činjenicu da Rusija nije vratila Ukrajini njene brodove i mornare, odlučio sam da je za sve umešane strane najbolje da otkažem svoj ranije zakazani sastanak u Argentini sa ruskim predsednikom Vladimirom Putinom. Nadam se da ćemo uskoro imati svrsishodan samit čim se ova situacija razreši!", tvitovao je Tramp posle polaska za samit G20.\nTramp je trebalo da se direktno sastane sa Putinom u subotu a bilo je predviđeno da razgovaraju o kontroli naoružanja, bezbednosnim pitanjima, situaciji na Bliskom istoku i Severnoj Koreji.\nAmerički predsednik je objavio da su razgovori sa Putinom otkazani iako je, malo ranije, pred polazak na put rekao reporterima u Beloj kući da će se susret verovatno održati kako je i planirano.\n"Verovatno ću se sastati sa predsednikom Putinom", rekao je. "Oni bi voleli da imamo taj razgovor. Mislim da je dobar trenutak za sastanak".\nMeđutim, Tramp je dodao da će, tokom leta za Argentinu, u predsedničkom avionu pregledati finalni izveštaj o ruskoj zapleni tri ukrajinska broda u Kerčkom moreuzu, dok su plovili ka luci Mariupolj u Azovskom moru.\n"Dobiću puni izveštaj o tome šta se dogodilo i na osnovu toga ću odlučiti", rekao je predsednik.\nBela kuća navodi da je Tramp doneo odluku na avionu Air Force One posle konsultacija sa državnim sekretarom Majkom Pompeom, savetnikom za nacionalnu bezbednost Džonom Boltonom i šefom osoblja Bele kuće, Džonom Kelijem.\nRuske novinske agencije javljaju da Kremlj nije obavešten o Trampovoj odluci.\nPorošenko tražio pomoć NATO-a\nUkrajinski predsednik Petro Porošenko zatražio je od članica NATO-a da pošalju svoje vojne brodove u Azovsko more da bi pomogle njegovoj zemlji i "pružile bezbednost" usred tenzija sa Rusijom. Ukrajina, bivša sovjetska država, nije članica Alijanse. Porošenkove komentare objavio je nemački dnevnik Bild.\nPortparolka NATO-a Oana Lungesku odgovorila je na Porošenkov zahtev navodeći da zapadni vojni savez već ima snažno prisustvo u Crnom moru.\nUkrajinski predsednik traži podršku NATO-a u sporu sa Rusijom\nPolitička računica iza rusko-ukrajinskih ratnih igara


Janša: Embargo na naftu nije dovoljan, Rusija i dalje može da finansira rat\nBeta 31. maja 2022. 15:50\nOdlazeći slovenački premijer Janez Janša ocenio je danas da dogovor o postupnoj zabrani uvoza nafte iz Rusije ne rešava u celosti problematiku stanja u Ukrajini jer će Rusija zbog rasta cena energenata na svetskom tržištu i dalje imati sredstva za finansiranje rata.\nNafta je manji deo problema kad je reč o sankcijama protiv Rusije koji se tiču energetike, a najtvrđi orah će biti embargo na ruski plin, rekao je Janša novinarima koji prate samit EU u Briselu, dodavši da želi sreću onima kojima ostaje da reše tu „kvadraturu kruga“.\nDodao je da još važnija tema od toga koliko će ruske nafte kupiti Evropa jesu narasle cene energije, prenosi Hina.\nAko Rusija proda i pola količina nafte u odnosu na dosadašnje isporuke po rastućim cenama energenata na tržištu koje je agresijom na Ukrajinu destabilizovala i dalje će, rekao je Janša, moći da finansira svoj rat.\nJanša je dodao kako se nada da će danas na samitu biti nađena konkretnija rešenja kako uticati na cene energenata jer je to i stanje u Ukrajini glavni problem.\n„Sada treba uskladiti prioritete i ako EU nađe pravi pristup, onda će se cene energenata stabilizovati“, kazao je.\nŠto se tiče trenutnog stanja u Ukrajini, naveo je da je to ključno pitanje jer u Donbasu ruska vojska napreduje.\n„Ako EU i zapad ne žele kroz mesec dana razgovarati o novim milionima izbeglica iz Ukrajine, sada se treba koncentrisati na vojnu pomoć Ukrajini“, kazao je Janša.\nDodao je da će uspesi na frontu pojačati apetite agresora, dovesti do političke nepetosti u Ukrajini, gubitka verodostojnosti EU i zapada, te da će sve to dodatno uticati na cene energije i sigurnost energenata i hrane.\nPo Janšinoj oceni, sada se treba koncentrisati na vojnu i drugu pomoć Ukrajini jer od toga zavisi hoće li Evropljani živeti u miru i blagostanju.\nMinistar odbrane Crne Gore: Zapadni Balkan je interesna…\nU Crnoj Gori održan protest, socijaldemokrate traže smenu…\nBritanija salje vojne stručnjake u BiH protiv uticaja Rusije\nBukti požar u uvali Vlaka, nedaleko od Hvara\nGrabar Kitarović: Hrvatska i Srbija zbog žita da zaoru…


Šta Vas čeka u Srbiji – zdravi zubi i blistav osmeh - Dr Popovic\nјун 4, 2019 by Dr Popovic\tin Blog\nŠta Vas čeka u Srbiji – zdravi zubi i blistav osmeh\nBlistav osmeh i negovani, zdravi zubi su uvek najjače oružje u komunikaciji sa drugim ljudima. Zdravi zubi su ogledalo zdravlja koje utiče na kvalitet života. Prepoznajte stomatoški problem na vreme i ne dozvolite da Vam u organizmu tinjaju žarišta, poput malih tempiranih bombi. Pravilna higijena usta i zuba utiče na prevenciju mnogih oboljenja koja često nisu vezana samo uz usnu šupljinu, već se prenose na druge organe.\nStomatolog će Vam pomoći i motivisati Vas da ustanovite rutinu svakodnevnog održavanja oralne higijene i pružiti savete o intervalima preventivnih kontrolnih pregleda. Visoke cene stomatoloških usluga u inostranstvu, česta su kočnica u donošenju odluke da odaberemo pravi trenutak za brigu o svom zdravlju. U Srbiji Vas čeka obavljanje velikog spektra stomatoloških usluga, od jednostvanijih do onih komplikovanijih. Ne zaboravite – ulaganje u zdravlje zuba, uvek je dobra investicija.\nSkoro cela svetska populacija, u nekom periodu života susreće se sa problemom karijesa, dok 20% ljudi starosti 35-44 godina ima problem sa ozbiljnijim bolestima desni. U poznijem životnom dobu od 65-74 godine života, 30% ljudi nema ni jedan prirodan zub.\nOrganizam će na vreme poslati signale da nešto ne funkcioniše kako treba. Ako osetitite neke od sledećih simptoma, vreme je da se obratite stomatologu:\nKrvarenje desni tokom pranja zuba ili čišćenja koncem\nOsećaj pečenja sluzokože\nZub koji se klati\nOsetljivost na toplo/hladno, slatko\nBele i crvene fleka na sluzokoži usta\nRanice koje ne zarastaju\nŠta Vas dovodi u Beograd?\nZemlja u kojoj ste odrasli i za koju Vas vezuju porodica i prijatelji, mesto je kome uvek pripadate. Kada planirate odmor ili dolazite u posetu rođacima i prijateljima, izdvojite vreme za sebe. Ukoliko nemate puno slobodnih dana, a previše obaveza i želja, napravite unapred plan u koji uključite i obavljanje lekarskih i stomatoloških usluga. Unapred se informišite koliko vremena treba da izdvojite za željenu stomatološku uslugu.\nKao nova i posebna grana turizma, dentalni turizam uključuje kombinaciju odmora i brige o zdravlju. Pored kompletnih stomatoloških usluga, stomatološka ordinacija za koju se odlučite će se u potpunosti pobrinuti za Vaš dolazak i boravak u Beogradu. U taj proces uključen je: transfer od aerodroma, pogodnosti u hotelskom i aprtmanskom smeštaju, turističke informacije, prevodilac, stomatološki tim na raspolaganju.\nPrednosti stomatoloških usluga u Srbiji\nNiža cena i do 80% u odnosu na cene u Austriji, Švajcarskoj ili Americi\nKvalitetan stomatološki materijal, koji ne zaostaje za evropskim standardima\nVisokokvalifikovani stomatolozi i hirurzi\nZašto je ordinacija dr Popović drugačija?\n✔ Mnogo ljudi iz raznih krajeva Evrope i sveta dolazi kod nas da bi sanirali svoje stomatološke\n✔ Tradicija duga tridest godina govori o našem trajanju i poverenju koje nam ukazuju naši\n✔ Naš tim se kontinuirano edukuje na seminarima i kongresima koji se tiču različitih segmenata\nstomatologije, materijala i inovacija u tehnikama rada.\n✔ Pružamo sve vrste stomatoloških usluga, od konzervativne i estetske stomatologije do oralne\n✔ Svaki kompleksan problem iz oblasti stomatologije, za nas je izazov za koji uvek nalazimo\n✔ Usluge koje se najčešće traže su iz oblasti implantologije, protetike i oralne hirurgije, za šta je\nnaša ordinacija usko specijalizovana.\n✔ Kontinuirano brinemo o svojim pacijentima, pre i posle intervencije. Naš najveći uspeh je da\npacijenti napuste ordinaciju sa osmehom na licu.\n✔ Kada nas kontaktirate, u roku od 24 sata dobijate odgovor sa svim potrebnim informacijama\no toku lečenja, trajanju procedure i ceni.\n✔ Koristimo najnovije tehnologije u stomatološkoj praksi: CAD/CAM tehnologiju, lasere,\nintraoraralnu kameru i apeks lokator.\n✔ Lako ćemo stupiti u kontakt sa Vama, gde god da ste. Za sva pitanja, nedoumice, dogovore i\nzakazivanja, stojimo Vam na raspolaganju putem telefona, maila, vibera i whatsappa.\n✔ Kada mail-om pošalje digitalni ortopan, dobićete odgovor u najkraćem roku o svim detaljima\nvezanim za lečenje.\n✔ Zajedno razrađujemo plan Vašeg dolaska i vreme predviđeno za planiranu intervenciju.\n✔ Ne zaboravite – mi postojimo zbog Vas!\nDentalni Turizam implant osmeh srbija stomatolog zdravlje zubi


PKS počela da izdaje kvalifikovane elektronske sertifikate\nPKS počela da izdaje kvalifikovane elektronske sertifikate – Personal magazin\nImplementacija elektronskog potpisa predstavlja prekretnicu na putu Srbije u informatičko društvo, rečeno na zvaničnom predstavljanju kvalifikovanog elektronskog sertifikata, koji je počela da izdaje Privredna komora Srbije Korišćenje elektronskog potpisa pojednostavljuje…\nImplementacija elektronskog potpisa predstavlja prekretnicu na putu Srbije u informatičko društvo, rečeno na zvaničnom predstavljanju kvalifikovanog elektronskog sertifikata, koji je počela da izdaje Privredna komora Srbije\nKorišćenje elektronskog potpisa pojednostavljuje poslovanje i trgovinu, smanjuje korupciju i omogućava da se naša zemlja sledeće godine rangira bolje u smislu Evropske povelje o malom i srdnjem biznisu, rekao je predsednik Privredne komore Srbije Miloš Bugarin na zvaničnoj promociji Kvalifikovanog sertifikacionog tela PKS, koje je od strane Ministarstva za telekomunikacije i informatčko društvo akreditovano za izdavanje kvalifikovanih elektronskih sertifikata za fizička i ovlašćena fizička lica.\nPovodom 152 godine postojanja, PKS će svojim članovima izdati 152 besplatna kvalifikovana elektronska sertifikata, koji omogućavaju elektronsko poslovanje i elektronsku trgovinu, pojednostavljivanje i pojefitinjenje poslovanja i smanjenje administrativnih barijera. Elektronski potpis dobiće punu vrednost sa razvojem elektronskih servisa, kao što su prijava i odjava zaposenih, poreske prijave, carinske prijave, elektronsko potpisivanje dokumenata, šifrovanje i dešifrovanje dokumenata ili objedinjena naplata, rekao je predsednik PKS Miloš Bugarin.\nPosle PTT, i PKS je akreditovana da izdaje kvalifikovani elektronski potpis, što će privrednicima olakšati procedure, kako prema Vladi, tako i u međusobnoj komunikaciji, rekla je ministarka za telekomunikacije i informatičko društvo Jasna Matić. Ona je istakla da je to pokazatelj da Srbija sigurno korača ka informatičkom društvu. Nakon donošenja Zakona o elektronskom potpisu u avgustu ove godine, masovnije korišćenje elektronskog potpisa pomoći će postizanje konkurentnosti srpske privrede jer će olakšati komunikaciju kako unutar zemlje tako i sa partnerima širom sveta, rekla je ministarka Matić.\nMinistar trgovine i usluga Slobodan Milosavljević rekao je da je počinjanjem ovog projekta Komora postavljena na ono mesto na kome ona treba da bude, između privrede, kao njen servis, i Vlade, kao partnera. Projekat je počeo pre nekoliko godina, kada je Komora prepoznala da smo ušli u 21. vek, vek informatičkih tehnologija i da ovaj veliki projekat može da se uradi samo u saradnji sa najvećim partnerima. Ministar Milosavljević je objavio i da je otpočeo projekat Elektronske trgovine, kao i da će pored privrede i vlade, uskoro i građani imati benefit od ovog projekta.\nDragutin Radosavljević, direktor Poreske uprave, rekao je da ova institucija već ima elektronsku komunikaciju sa najvećim privrednim subjektima, a da će kvalifikovani elektronski sertifikat koji izdaje PKS to omogućiti i malim i srednjim preduzećima.\nKvalifikovani elektronski potpis izdavaće se na Dajners karticama, koje će pored elektronskog potpisa i baze podataka, sadržati i kreditnu karticu, rekao je Obrad Sikimić, predsednik Diners Club International, i podsetio da je saradnja Dajnersa i PKS na ovom projektu dovela do prvog kobrenda koji je uradio neki Dajners klub, mada oni postoje u oko 200 zemalja sveta.\nĐuro Vojnović, direktor Sertifikacionog tela Privredne komore Srbije, slikovito je predstavio uštede koje se mogu postići primenom elektronskog potpisa, a koje podrazumevaju poslovanje bez čekanja u redovima. Samo u Srbiji te uštede bi iznosile nekoliko stotina miliona evra. Privredna komora je ovaj projekat radila u saradnji sa IT kompanijama Netset, MFC, PSC, Objectdata i Belit, naglasio je Vojnović.\nGoran Karić, generalni direktor Delta Sport grupe, prvi privrednik koji je od PKS zatražio i dobio digitalni elektronski sertifikat, rekao je da će njegova firma samo primenom dva servisa uštedeti oko 100 000 evra, a da će uštede biti usmerene u edukaciju zaposlenih, prekvalifikciju i nove investicije koje će onda dovesti do novih, kvalitetnih radnih mesta.\nPKS počela da izdaje kvalifikovane elektronske sertifikate was last modified: November 11th, 2009 by Redakcija\nBelitDajners klubDelta Sport GrupaDiners Club InternationalĐuro Vojnovićelektronski potpiselektronski sertifikatiGoran KarićJasna MatićMFCMiloš BugarinNetSetObjectdataObrad SikimićPKSPrivredna komora SrbijePSCPTTSlobodan MilosavljevićZakon o elektronskom potpisu\nFoto i video aplikacije iz kompanije CyberLink donose unapređenje performansi i nove karakteristike sa NVIDIA GeForce i ION GPU-ovima\nTranscend Solid State diskovi sada zvanično sertifikovani za Windows 7


Ana Ivanović i Bastijan Švajnštajger svoju budućnost vide u Evropi – Ljubav prema porodici bila je presudna! - OrangeStar Agency\nHomeOsa newsAna Ivanović i Bastijan Švajnštajger svoju budućnost vide u Evropi – Ljubav...\n08 November 2018, Berlin: Bastian Schweinsteiger and his wife Ana Schweinsteiger-Ivanovic come to the gala "GQ Men of the Year 2018". Photo by: Jens Kalaene/picture-alliance/dpa/AP Images\nPrilikom kupovine poseda Bastijan se obavezao da će njemu i njegovoj porodici to biti glavno prebivalište, odnosno da će u austrijskom mestašcu boraviti minimum šest meseci godišnje. Stanovnici Vestendorfa skeptični su po pitanju te klauzule kupoprodajnog ugovora jer veruju da će porodica sportista vilu koristiti samo za odmor tokom zimskih meseci, pošto oboje vole skijanje. Prema listu Tiroler Tageszeitung, Ana i Bastijan nisu pratili gradnju kuće jer kad su u Evropi oni borave na Majorki, što sugeriše da bi u toplijim krajevima provodili letnje mesece a zapravo zimi živeli u Alpima.\nZašto je još građevinski projekat poznate sportske porodice trn u oku stanovnika Vestendorfa? Što više poznatih ličnosti kupuje luksuzne kuće u regionu Kicbila, to tamo brže rastu cene kvadrata, odnosno ara. Sa druge strane, od kada je to mesto postalno traženo među zvezdama, ono paradoksalno sve više biva pusto jer poznati tamo borave samo nekoliko nedelja tokom zime, dok su ostatak godine njihove vile prazne. Prema pisanju nekih medija, nezadovoljstvo meštana otišlo je toliko daleko da je o novim komšijama bilo reči u lokalnom veću, ali se ono nije oglašavalo jer čekaju da vide prve poteze Ane i Bastijana. U kojoj meri je zabrinutost stanovnika osnovana, postaće očigledno tek kada se novi žitelji varošice usele u svoj planinski dom.\nPrevious articleDeset dinastija koje su oblikovale svetsku istoriju\nNext articleMilica Todorović nakon raskida: Moj najveći strah je od samoće


Vesić: Ðilasu nijedni izborni uslovi ne odgovaraju - EMBARGO 011\nČlan Predsedništva SNS Goran Vesić ocenio je da lideru Stranke slobode i pravde Draganu Ðilasu nijedni izborni uslovi ne odgovaraju i da su za njega jedino prihvatljivi izborni uslovi ako evroparlamentarci donesu odluku u kojoj piše da će, kako god građani Srbije da glasaju, Ðilas biti pobednik na izborima.\n„Ðilasu i njegovima nijedni izborni uslovi ne odgovaraju i zato sada kreće pozivanje na nasilje i na ulicu“, izjavio je Vesić.\nNaveo je da je prvi od zahteva koje je Ðilas tražio cenzura u medijima čime, kako je dodao, želi da kontroliše medije.\n„Drugim rečima, Ðilas traži da ima svoju redakciju na RTS-u, da ima svoje predstavnike u medijima što naravno nije moguće u medijima u Engleskoj, Francuskoj, Nemačkoj, Rusiji niti bilo kojoj zemlji na svetu. To je prvi zahtev koji drugim rečima znači – dajte mi kontrolu medija“, rekao je Vesić za Pink, navodi se u saopštenju.\nVesić je rekao da se drugi Ðilasov zahtev odnosi na zabranu kapilarnih glasova što, dodao je, znači da se zabrani postojanje političkih stranaka zato što on nema stranku.\n„Svuda na svetu političari idu od čoveka do čoveka, pričaju sa njima i traže podršku. Tako je i u Americi, u Nemačkoj, Grčkoj…tako se vode kampanje“, rekao je Vesić.\nKao treći Ðilasov zahtev Vesić je naveo da se traži da se Aleksandru Vučiću zabrani da se kandiduje.\n„Za njega su jedino prihvatljivi izborni uslovi ako evroparlamentarci donesu odluku u kojoj piše da će, kako god građani Srbije da glasaju, Dragan Ðilas biti pobednik na izborima. Onda kreće pozivanje na nasilje i na ulicu, jer njima ni jedni izborni uslovi ne odgovaraju. Onda imate Georgijeva, Tepić, Gorana Markovića koji kažu da treba da se proliva krv da bi oni bili na vlasti“, rekao je Vesić.\nPonovio je reči predsednika Vučića da će građani Srbije birati ko će biti vlast u našoj zemlji.\n„Vlast se neće birati ni u ambasadama, ni u raznim drugim parlamentima već u Srbiji i naravno mi ćemo uvek biti spremni da prihvatimo sud građana Srbije jer oni su ti koji odlučuju“, dodao je Vesić.\nLider Stranke slobode i pravde Dragan Ðilas izjavio je nedavno da ta stranka neće sarađivati sa delom opozicije koji prihvati učešće u Republičkoj izbornoj komisiji i nadzornom telu za medije, što su predložili poslanici Evropskog parlamenta u okviru dijaloga o izbornim uslovima.\nVesić: Vučić je predsednik svih građana, nudi jedinstvo, mir i stabilnost, a ljudi su to PREPOZNALI!


Beta 25. novembra 2021. 12:30\nVršilac dužnosti direktora „Pošte Srbije“ Zoran Djordjević najavio je danas širenje i digitalizaciju tog preduzeća u oblasti usluga osiguranja, kako onih dostupnih na šalterima pošta, poput putničkog zdravstvenog osiguranja, kombinovanog osiguranja domaćinstva, zelenog kartona, osiguranja pomoći na putu i osiguranja od auto-nezgode, tako i uvodjenje novih digitalnih usluga.\nNa Petoj konferenciji „Srpski dani osiguranja“ u Arandjelovcu, Djordjević je rekao da digitalizacija, kao razvojni prioritet „Pošte Srbije“, ima za cilj uvodjenje elektronskih mogućnosti za realizaciju klasičnih ali i inovativnih usluga pošte, u skladu sa savremenim potrebama gradjana.\n„Aplikativna rešenja će, izmedju ostalog, omogućiti da gradjani iz svojih domova organizuju slanje i prijem pošiljaka, plaćanje prinadležnosti, slanje eTelegrama i eČestitki. Uz to, uvodjenje paketomata će omogućiti fleksibilnost rokova i lokacija za prijem pošiljaka dok za potrebe privrede radimo na realizaciji projekta eArhiviranja“, rekao je Djordjević.\nDodao je da istovremeno, oblast osiguranja, u kom je „Pošta Srbije“ prisutna već nekoliko godina kroz saradnju sa Dunav osiguranjem, čije su usluge gradjanima dostupne na šalterima pošta, ocenjen kao jedan od poslovnih prioriteta imajući u vidu rast prakse u razvijenim evropskim zemljama gde se osiguranje približava klijentima upravo preko poštanskih operatora.\n„Zato ćemo zajedno sa partnerima iz delatnosti osiguranja raditi na tome da čitav spektar, kako trenutno dostupnih, tako i novih usluga osiguranja, gradjanima bude dostupan i putem digitalnih rešenja, pri čemu su prednosti za Poštu Srbije upotpunjenje asortimana usluga, optimizacija korišćenja resursa i povećanje profitabilnosti“, rekao je Djordjević.\nIstakao je da „istovremeno, na ovaj način, osiguravači svoje proizvode čine dostupnijim, čime se popularizuju usluge osiguranja i povećava njihova prodaja“.


Bliski istok /Trump o ublažavanje sankcija Iranu: Mislim da posjeduju ogroman potencijal / Radio Sarajevo\nBliski istok / Trump o ublažavanje sankcija Iranu: Mislim da posjeduju ogroman potencijal\n12. 09. 2019. u 07:56:00 Radiosarajevo.ba\nNa pitanje o djelomičnom ukidanju sankcija kako bi se otvorio put za historijski susret s Rohanijem, Trump je odgovorio: "Vidjet ćemo, vidjet ćemo".\n"Sve dok ekonomski terorizam američke vlade i okrutne sankcije budu nametnute iranskom narodu, nema mjesta za pregovore", rekao je Majid Rakht-Ravanchi, iranski predstavnik u Ujedinjenim narodima.\n"Ne možemo biti jasniji u vezi odlučnosti pokretanja kampanje maksimalnog pritiska i ne namjeravamo odobriti iznimke ni odstupanja", izjavio je početkom septembra američki izaslanik za Iran Biran Hook.\n"Sjedinjene Države intenziviraju svoju kampanju maksimalnog pritiska", dodao je.\nTagovi: SAD Iran Donald Trump\nRusija / Urušava li se moć Vladimira Putina: Loši izborni rezultati u Moskvi\nLondon / Kraljica Elizabeta II odobrila zakon koji sprečava Brexit bez sporazuma\nOluja / Nevrijeme u Španiji: Stanovništvo ugroženo, 200.000 ljudi ostalo bez struje\nPresedan / UN: Oni koji bježe od klimatskih promjena imaju pravo da traže azil


Odblokiran saobraćaj Nikšić-Podgorica - Svet - Dnevni list Danas\nPočetna » Svet » Odblokiran saobraćaj Nikšić-Podgorica\nSaobraćaj na magistralnom putu Nikšić-Podgorica, u mestu Bogetići, je, nakon četiri sata, ponovo uspostavljen.\nGrupa građana i danas je protestovala zbog izmena odluke o sticanju crnogorskog državljanstva koje bi trebalo da usvoji Vlada.\nSaobraćaj je bio u prekidu, a propuštani su samo hitni slučajevi poput vozila hitne pomoći. Organizator skupa je Patrotsko-komitski savez Crne Gore.\nCrnogorska vlada saopštila je juče da na sednici nije planirano usvajanje izmena Odluke o kriterijumima za utvrđivanje uslova za sticanje crnogorskog državljanstva kojom se olakšava njegovo dobijanje.\nVlada je to saopštila nakon što se nekoliko stotina građana okupilo ispred zgrade Vlade a pojedini putevi u Crnoj Gori bili blokirani.\nTaj dokument će, kako je saopštila Vlada, biti usvojen kada ga odobre Sekretarijat za zakonodavstvo i Komisija za politički sistem.\nIzmenama Odluke o kriterijumima za sticanje crnogorskog državljanstva se kao jedan od uslova za crnogorsko državljanstvo računa osim trajnog boravka i privremeni, što do sada nije bio slučaj.\nVlada planira Izmene i dopune zakona o registrima prebivališta i boravišta koje predviđaju obaveznu ođavu prebivališta za svakog crnogorskog državljanina koji se iseljava u drugu državu, sa namerom da u njoj stalno živi, kao i ođava prebivališta po službenoj dužnosti, za crnogorske državljane, za koje se terenskom proverom utvrdi da ne žive na prijavljenoj adresi.\nTa dva propisa su naišla na oštre proteste opozicije koja optužuje Vladu da želi da omogući sticanje državljanstva za nekoliko desetina hiljada građana poreklom iz Srbije, Bosne i Hercegovine i Rusije, koji žive u Crnoj Gori, kao i da se želi promeniti birački spisak.\nPredsedništvo Demokratske partije socijalista (DPS) poručilo je da će svim sredstvima braniti državu od „evidentnog agresivnog pokušaja posrbljavanja“.\nJedno reagovanje na “Odblokiran saobraćaj Nikšić-Podgorica”\n09. aprila 2021. u 19.25\nRogovi u vreći -tako bi trebali nazvati ovaj crnogorski cirkus koji preti da se izrodi u jos jedno popriste nerazumevanja i opasnih navika da se glasovi razuma na kraju nadjačaju pucnjavom i kanonadama. Zar je bitno ko ima koje državljanstvo i koja mu je vera milija? Jedva čekam vreme koje je davno prorečeno. Vreme kad se ljudi neće deliti na nacije, na vernike i nevernike, političare i ostale, već će svi imati privilegiju i besplatno državljanstvo u raju na Zemlji.\nDemostat • danas 13:27


Demoliranje Savamale, Beograd, april 2016.\nRazrešeni načelnik Uprave kriminalističke policije u Beogradu (UKP) Dragan Kecman saopštio je da bi ćutke prihvatio novonastalu situaciju da se u medijima nisu pojavile insinuacije da njegova smena ima veze sa rušenjem u Savamali, ta naveo da je upravo on tražio istragu o aferi koja potresa vrh vlasti u Srbiji.\nPodsećamo, u izbornoj noći između 24. i 25. aprila grupa lica sa fantomkama na glavama srušila je sve objekte u Hercegovačkoj ulici u Beogradu. Radi se o lokaciji koja bi do kraja juna trebalo da bude potpuno očišćena, kako bi se nesmetano nastavila izgradnja kontroverznog projekta "Beograd na vodi".\nKao odgovorne za ovaj incident premijer Aleksandar Vučić nedavno je označio vlasti grada Beograda.\nU vrlo oštrom i iznenađujuće otvorenom saopštenju Dragan Kecman ističe da nije učestvovao u slučaju Savamala i da je "apsurdno što su se pojavile i najbezazlenije spekulacije u vezi sa tim".\n"Odmah nakon rušenja objekata u Hercegovačkoj ulici u noći 25. aprila, koja je ujedno bila i prva postizborna noć, insistirao sam na potrebu da se izvrši uviđaj na licu mesta i da se postupi u skladu sa pravnim normama, o čemu postoji pisani trag, službena dokumentacija koju mediji mogu dobiti na uvid", naveo je Kecman i dodao:\n"Ne mogu da dozvolim da me predstavnik sindikata policije nazove 'kolateralnom štetom', jer nisam pripadao tamnoj strani struke, pa ne mogu da odgovaram za grehe onih koji su je okaljali."\nKecman je naveo da je degradiran na drugo, izvršilačko radno mesto rešenjem Nebojše Stefanovića, ministra policije u tehničkoj vladi.\n"Pročitavši pažljivo suvoparno Rešenje koje mi je jutros uručeno, uočio sam da se ono često, gotovo ritualno poziva na Pravilnik o unutrašnjem uređenju i sistematizaciji radnih mesta MUP-a (kao na citate Svetog pisma ili Njegoševog 'Gorskog vijenca'). Što sam duže čitao, jasnije sam shvatao da nisam razrešen funkcije zbog nekog svog propusta, krivice, prekoračenja nadležnosti ili loših rezultata, već zbog 'potrebe službe, procesa i organizacije rada', što je isto kao da sam žrtva slučajnosti, prirodne stihije ili dejstva više sile", istakao je Kecman.\nNavedimo još da je ministar Stefanović pre dva dana najavio tužbu protiv nedeljnika NIN, pošto ga je ovaj list označio i kao jednog od neizbežno neodgovornih za aferu Savamala.\nPodsećamo, da su građani u toku rušenja u Hercegovačkoj, kada su bili izloženi i nasilju, pozivali policiju u pomoć, ali bez efekta.\nKecman, međutim, proširuje priču. Dodaje da je kao član Komisije za istraživanje ubistava novinara nastojao da utvrdi istinu i da "nekome izgleda smeta što je istraga na korak od rešenja slučaja ubijenog novinara Milana Pantića".\n"Da li je moje Razrešenje poruka ubicama novinara i građana ove zemlje da sada opet mogu bez ikakvih prepreka i komplikacija da likvidiraju one koji drugačije misle?", pita Kecman.\nJagodinski novinar Milan Pantić ubijen je pre petnaest godina, a da okolnosti tog zločina do danas niu rasvetljene. Uz Slavka Ćuruviju i Dadu Vujasinović, Pantić je treći novinar čija je smrt ostala misterija.\nMUP demantuje Kecmanove navode\nVršilac dužnosti direktora policije Vladimir Rebić odbacio je kao netačne medijske spekulacije o tome da je Dragan Kecman smenjen s pozicije načelnika Uprave kriminalističke policije zbog slučaja Savamala. Razloge smene objašnjava upravo potrebom rasvetljavanja ubistava novinara, dodajući da je Kecman upućen u načelstvo te uprave u sedištu MUP-a kako bi se u potpunosti posvetio rešavanju slučajeva ubijenih novinara.\nRebić u pisanoj izjavi medijima navodi da Kecman, obavljajući dve značajne funkcije istovremeno - načelnika beogradske kriminalističke policije i prvog čoveka tima za istraživanje ubistava novinara, nije mogao da pruži maksimalan doprinos na obe pozicije.\nKaže da je napravljen određeni pomak koji vodi ka rasvetljavanju najtežih ubistava novinara, poput Slavka Ćuruvije i Milana Pantića i da je potrebno nastaviti intenzivan rad.\n"Očekujemo da se ulože dodatni napori i ostvare svi ciljevi koji su zacrtani prilikom formiranja Komisije za istraživanje ubistava novinara, jer je to veoma važan i značajan posao za državu", naveo je Rebić.\n"Nisam odgovoran za tuđe neuspehe"\nMeđutim, Dragan Kecman u svom pismu navodi i da mu je "iz vrha MUP-a" nametnut zamenik, spominje "rijaliti istragu" nedavnog još uvek nerasvetljenog ubistva pevačice Jelene Marjanović.\n"Pitam se za šta je on danas nagrađen, činom mog razrešenja? Za koje konkretne profesionalne uspehe? Za rijaliti istragu ubistva pevačice Jelene Marjanović? Za bahato preskakanje hijerarhije, odsustvo timskog rada, amaterizam? Nije on iz najdublje senke i dobre zaleđine rešavao nerešene slučajeve, i one novijeg datuma i u prethodnih dvadesetak godina. To sam učinio ja, Dragan Kecman", navodi razrešeni načelnik.\nOn dodaje da su bili ugroženi i bezbednost njega i njegove porodice, kao i da se "ne oseća dogovornim za tuđe neuspehe i propuste".\n"Na njih sam blagovremeno ukazivao, predlažući mere za uspešno i profesionalno razrešenje ćorsokaka neuspešnih istraga, o čemu takođe postoji interna dokumentacija", navodi Kecman.\nKecman dodaje i da rezultati Uprave kriminalističke policije Beograd nikada nisu bili bolji nego u poslednjih godinu dana, o čemu govori i statistika.\n"Ne znam zašto sam razrešen. To je na vama novinarima da utvrdite", naveo je Kecman.\nFilip Švarm, urednik u nedeljniku Vreme, ocenjuje za RSE da je afera zbog noćnog rušenja u beogradskom naselju Savamala eskalirala u novu u čijem centru se našao sada već bivši načelnik kriminalističke policije.\n"Deluje da se radi o poruci vlasti svima koji žele časno da rade svoj posao", kaže Švarm.\n"Meni je čudnije što do izbijanja nove afere u policiji nije došlo ranije nego tek sada. Dakle, kada se jednom naruši lanac komande, kada jednom prestane da radi ono što je njen posao, tada samo nove afere u policiji možemo da očekujemo", smatra Švarm.\nŠvarm ističe da nema nikavih razloga da se Kecmanu ne veruje da je iste večeri kada je sprovedeno noćno rušenje tražio da se izvrši uviđaj.\n"Očigledno je u samom vrhu policije mnogo ljudi upleteno u čitav skandal i aferu oko Savamale. Na sve načine teže da zature tragove. Odnosno da spreče policajce koji žele da rade svoj posao", primećuje ovaj novinar.\nKonstatujući da se smena bivšeg načelnika kriminalističke policije dogodila nekoliko dana posle prilično besne reakcije ministra policije na pisanje nedeljnika NIN, koji ga je direktno povezao sa tom aferom, Švarm ukazuje da mu deluje da je "zavera ćutnje" u redovima policije sve slabija.\n"Možete lagati sve ljude neko vreme, ali ne možete sve ljude lagati sve vreme. Jer verujem da se mnogi u policiji bave prikrivanjem tragova: A to ne može trajati beskonačno", uveren je Švarm.\nUpitan vidi li nekakav epilog ove afere, ili veruje da će biti zataškana, Švarm je siguran da se politički pritisak i insistiranje javnosti neće samnjiti.\n"Za mene je čudno da to toliko dugo traje. Međutim, postoji i deo koji se odnosi na pravosuđe. S obzirom na to u kakvom je stanju sasvim je moguće da od ovoga nikad ništa ne bude – ili za vreme mandata ove i sledeće vlade", zaključuje Filip Švarm.\nRadi li se ovde o pokušaju da se zaštiti neka krupnija riba?\nBožo Prelević, advokat i nekadašnjeg ministra policije u Vladi nakon demokratskih promena 2000. godine, ukazuje da su aktuelni problemi počeli sa aferama u redovima Žandarmedije čiji su pripadnici pre više od dve godine sumnjičeni za ozbiljna krivična dela.\nNa to se nadovezala neefikasna istraga ubijene pevačice narodne muzike i sve ono što se događalo u kvartu Savamala.\n"Umesto da odgovorite ko su ljudi sa fantomkama, vi pričate o tome ko je pre 15 godina nosio fantomke", kaže Prelević aludirajući na optužbe Aleksandra Vučića da su tadašnje vlasti u sprezi sa pripadnicima zemunskog klana hapsile Slobodana Miloševića.\nUpitan da li se ovde radi o pokušaju da se eventualno spasi pozicija ministra Nebojše Stefanovića, Prelević odgovara da je jedino jasno da se radi o pokušaju umanjivanja ogromne štete koja je počinjena.\n"Da li je smena ministra Stefanovića ili nekog visokog funkcionera izvršne vlasti... Vlast se prilično upetljala u narušavanje principa vladavine prava i to je ta velika šteta koja je napravljena", upozorava Božo Prelević.


Vodosnabdevanje u Donjem Milanovcu\nRadije piju izvorsku ili flaširanu vodu\nDONJI MILANOVAC - Desetak godina unazad za stanovnike Donjeg Milanovca svako leto donosi i probleme u vodosnabdevanju, jer postojeci vodozahvat na obližnjoj Poreckoj reci u letnjim mesecima ne može da zadovolji potrebe ovog grada na obali Dunava.\nZato su restrikcije neminovnost, a kao alternativa kada one postanu višesatne, u sistem za vodosnabdevanje ukljucuju se reni bunari na dunavskoj obali sa kojih se voda zbog povecane koncentracije gvožda i mangana ne može koristiti za pice.\nApeli za racionalno korišcenje vode koje su gradski oci Donjeg Milanovca upucivali pocetkom leta nisu izgleda imali narocite efekte i od polovine jula dobar deo Donjomilanovcana vodu za pice obezbeduje iz stacionarnih cisterni pošto vodovodsku koristi samo u tehnicke svrhe.\nStrucnjaci niškog Gradevinskog arhitektonskog fakulteta pokušavaju da utvrde trajno rešenje problema vodosnabdevanja Donjeg Milanovca i okolnih prigradskih i vikend naselja. Jedno od mogucih rešenja je precišcavanje površinskih voda Dunava. U te svrhe napravljeno je pilot postrojenje i ove jeseni, prema ranijim najavama strucnjaka iz Niša, trebalo bi da budu završena sva ispitivanja.\nOdredenim tehnickim intervencijama obezbedeno je da hotel "Lepenski vir" i gornji delovi Donjeg Milanovca ipak imaju vodu za pice, jer kolicine koje se dobijaju sa postojeceg vodozahvata mogu da zadovolje potrebe ovog dela grada na Dunavu. Medutim, dotrajala mreža i ceste havarije doprinose da najviši delovi Donjeg Milanovca ostanu i na dan dva bez vode.\nO kvalitetu vode brine Zavod za zaštitu zdravlja "Timok" iz Zajecara ciji strucnjaci na desetak dana uzorkuju vodu iz gradskog vodovoda i rade analize o njenoj hemijskoj i bakteriološkoj ispravnosti.\nI pored cinjenice da rezultati analiza pokazuju da voda iz donjomilanovackog vodovoda svojim karakteristikama odgovora Pravilniku o higijenskoj ispravnosti vode za pice, Donjomilanovcani kupuju flaširanu vodu ili vodu za pice obezbeduju na obližnjim izvorima.\nOva je praksa prisutna od polovine devedesetih kada je kao posledica izlivanja jalovišta flotacije Rudnika bakra Majdanpek voda sa vodozahvata u Poreckoj reci bila neupotrebljiva za pice.